Insurans INSAN Selangor: Pempengaruh dedah data peribadi diguna tanpa kebenaran

Sekurang-kurangnya dua pempengaruh media sosial mendakwa data peribadi mereka digunakan tanpa kebenaran dalam isu melibatkan polisi Skim Insurans Hayat Selangor (INSAN) yang diperkenalkan kerajaan Selangor.

Isu berhubung skim insurans INSAN mendapat perhatian selepas tentera siber Pakatan Harapan (PH) menyebarkan maklumat peribadi pempengaruh yang cenderung menyokong Perikatan Nasional (PN) tanpa kebenaran dalam media sosial.

Bagaimanapun, pempengaruh tersebut menafikan dakwaan dibuat tentera siber pro-PH yang menularkan data peribadi mereka, malahan menjelaskan mereka tidak pernah memohon skim insurans tersebut.

“Tular polisi insuran INSAN oleh Kerajaan Negeri Selangor yang mengandungi nama saya. Pada awalnya saya menganggap ianya adalah kerja cytro PH seperti apa yang mereka buat terhadap DD (pempengaruh) dan saya tidak ambil peduli.

“Tetapi ada yang kata memang betul nama saya ada dalam skim insuran itu. Dan apa yang terjadi, ‘out of curiosity’ rakan-rakan saya, masuk ke portal Program Insan dan menyemak IC (kad pengenalan) saya dan mendapati saya adalah ‘policy holder’.

“Saya jadi terperanjat kerana saya tidak pernah dengar mengenai skim INSAN sebelum ini, apatah lagi memohon untuk menyertai insuran ini,” kata YB Viral dalam satu hantaran Facebook berhubung skim tersebut.

Terdahulu, data peribadi seorang pempengaruh dikenali sebagai DD Chronicle tular dalam media sosial dipercayai didalangi tentera siber PH yang sedang menyerang aktivis media sosial yang cenderung menyokong PN semasa kempen Pilihan Raya Negeri (PRN) yang baru berakhir.

Menurut penjelasan YB Viral dalam akaun Facebooknya, bukan sahaja maklumat peribadinya yang digunakan tanpa kebenaran, malahan beberapa rakannya yang turut membuat semakan selepas tular isu tersebut juga mendapati maklumat peribadi mereka turut digunakan untuk memohon skim tersebut tanpa kebenaran.

“Tidak berpuas hati, rakan-rakan saya hampir 20 orang menyemak nama mereka melalui portal itu dan mendapati yang mana pengundi Selangor mempunyai polisi didaftarkan pada bulan November tahun lalu walaupun tidak pernah memohon.

“Kami telah korek-korek info mengenai skim ini dan kami dapati ianya kena dipohon. Antara nama yang telah didaftarkan tanpa permohonan termasuklah Mak Iban SZO Official, Zam Yahaya dan Papa Berry.

“Ini adalah salah dari segi undang-undang kerana telah menggunakan data kami ‘without consent’,” ujarnya lagi.

Untuk rekod, skim INSAN itu dilancarkan pada Oktober 2021 bagi memberi perlindungan insurans kemalangan kemalangan diri tetapi ia mesti dimohon oleh individu tersebut.

Jelas YB Viral, penggunaan maklumat peribadinya tanpa kebenaran adalah suatu kesalahan dan bakal membuat laporan polis terhadap isu tersebut.

“Jadi saya dan rakan-rakan telah memohon khidmat nasihat pro-bono dari rakan-rakan peguam supaya kita semua boleh buat laporan Polis berkaitan isu ini beramai-ramai.

“Kami sedang meminta tunjuk ajar bagaimana untuk menyediakan template laporan yang boleh dipakai oleh semua yang ingin membuat laporan ini.

“Insya-Allah bermula petang ini kita akan mula buat laporan polis dan sidang media sebaik sahaja template laporan telah sedia. Saya dan rakan-rakan akan memaklumkan kepada semua melalui FB saya ini,” katanya lagi.


Bekas exco UMNO kerajaan Johor dilucut hak harta

Mahkamah Tinggi, di sini hari ini membenarkan permohonan Suruhanjaya Pencegahan Rasuah Malaysia (SPRM) untuk melucut hak ke atas harta bernilai lebih RM6 juta milik bekas exco Kerajaan Johor Datuk Abdul Latif Bandi, anak dan menantunya.

Abdul Latif sebelum ini merupakan bekas Ahli Dewan Undangan Negeri (ADUN) Endau yang menang pilihan raya atas tiket UMNO-Barisan Nasional (BN).

Harta berkenaan membabitkan 19 kereta mewah termasuk Mercedes Benz G63 AMG, Bentley Continental GT Coupe, Land Rover Proversport, Porsche Cayenne, Nissan Skyline dan Toyota Vellfire serta Honda HRV, menurut laporan Bernama.

Selain itu, terdapat 16 jam tangan mewah, 15 beg tangan mewah, 15 item barangan kemas, selain mata wang Singapura, Hong Kong, Kuwait, Korea dan Jepun.

Hakim Datuk Abu Bakar Katar membenarkan rayuan SPRM, sekali gus mengetepikan keputusan Mahkamah Sesyen pada 27 Mei 2019, yang menolak permohonan pihak pendakwaan dan memerintahkan semua harta disita, dikembalikan kepada pemilik berdaftar.

Abu Bakar ketika membacakan penghakimannya berkata keputusan itu dibuat selepas mahkamah meneliti semua rekod rayuan serta memperhalusi hujahan lisan serta bertulis semua pihak.

“Hakim Mahkamah Sesyen dalam penghakimannya terkhilaf apabila gagal menimbangkan permohonan di bawah Seksyen 41(1) Akta SPRM, menjurus kepada harta-harta yang disita dan bukannya keperluan pendakwaan terhadap responden,” katanya.

Beliau berkata mahkamah juga berpendapat harta-harta dalam rayuan ini tidak berkaitan dengan pertuduhan jenayah terhadap Datuk Abd Latif Bandi, Amir Shariffuddin Abd Rauf dan Mohd Fauzan Hatim Abd Latif.

“Mahkamah berpendapat perayu telah membuktikan semua harta yang terbabit diperoleh daripada hasil haram iaitu rasuah. Mahkamah juga berpuas hati tiada pembelian suci hati dengan balasan berharga berkaitan semua harta terbabit

“Oleh itu, mahkamah membenarkan rayuan perayu terhadap semua responden dan membenarkan semua permohonan perayu untuk melucut hak semua harta terbabit,” katanya.

Kes dikendalikan Timbalan Pendakwa Raya SPRM Mahadi Abdul Jumaat, manakala peguam Abd Rahim Ali mewakili Abd Latif, Amir Shariffuddin Abd Rauf, Mohd Fauzan dan Nur Shaliza Mohd Salleh, yang juga menantu Abd Latif dan isteri Mohd Fauzan.

Abd Rahim kemudiannya memohon penangguhan pelucutan hak harta bagi membolehkan pihaknya memfailkan rayuan dalam masa terdekat.

Hakim memerintahkan responden mengemukakan permohonan bagi penangguhan pelucutan hak ke atas harta.

Pada 27 Mei 2019, Mahkamah Sesyen menolak permohonan SPRM untuk melucutkan hak ke atas harta Abd Latif, anak dan menantunya.

Namun pada 6 Nov lepas, Mahkamah Tinggi memerintahkan Abd Latif membela diri terhadap 33 pertuduhan rasuah dan empat dakwaan pengubahan wang haram, empat tahun lalu.

Arahan bela diri atas pertuduhan sama itu turut membabitkan anak lelakinya Mohd Fauzan dan perunding hartanah Amir Shariffuddin.

Abu Bakar dilaporkan membuat keputusan itu selepas mendapati pihak pendakwaan berjaya membuktikan kes prima facie, selain mengenepikan keputusan Mahkamah Sesyen Johor Bahru pada 21 April 2019 yang melepaskan dan membebaskan ketiga-tiga tertuduh.


40 kematian, 17 kes BID

Jumlah kematian akibat komplikasi Covid-19 dalam tempoh 24 jam semalam turun sedikit kepada 40 kes, berbanding 43 kes pada Sabtu, lapor Kementerian Kesihatan (KKM), hari ini.

Data laman sesawang CovidNOW kendalian KKM menunjukkan 17 daripada kematian semalam melibatkan pesakit Covid-19 yang meninggal dunia sebelum sempat menerima rawatan perubatan di hospital atau kes BID.

Bagaimanapun tiada maklumat diberikan sama ada 17 kes BID itu adalah antara 300,692 pesakit yang diarah menjalani kuarantin di rumah.

Sejak wabak Covid-19 melanda negara awal 2020 lalu hingga semalam, jumlah kumulatif kematian meningkat kepada 32,674, termasuk 6,690 kes BID, menurut KKM.

Perlis, Sarawak, Labuan dan Putrajaya tidak melaporkan kes kematian akibat Covid-19 semalam.

Sementara, Kedah mencatat kematian tertinggi sebanyak lapan kes, diikuti masing-masing lima di Johor serta Pulau Pinang; dan masing-masing empat di Perak serta Sabah.

Kelantan serta Pahang masing-masing mencatat tiga kes kematian; masing-masing dua kes di Melaka, Selangor serta Kuala Lumpur; dan masing-masing satu kes di Negeri Sembilan, serta Terengganu.

Jumlah kes kematian di Kedah kini meningkat kepada 2,259 kes termasuk 351 kes BID. Sehingga semalam negeri itu mencatat kumulatif positif sebanyak 229,413 kes, dengan 198,369 pesakit telah sembuh dan 28,785 kes aktif.

Daripada jumlah kes aktif itu seramai 28,102 pesakit menjalani kuarantin di rumah; 211 ditempatkan di PKRC; 433 dimasukkan ke hospital; dan 39 pesakit dirawat di unit rawatan rapi (ICU) dengan 16 daripadanya memerlukan alat bantuan pernafasan.

Sehingga semalam, 1,375,372 atau 88.5 peratus daripada populasi dewasa di Kedah telah lengkap divaksinasi, 1,388,654 atau 89.4 peratus menerima sekurang-kurangnya satu dos, dan 668,886 atau 43.0 peratus lagi menerima dos penggalak.

Pecahan kes berkaitan Covid-19 di setiap negeri sehingga 27 Februari 2022.


4 beradik antara korban terkena peluru berpandu Israel

Serangan peluru berpandu dan bedilan roket oleh tentera penjajah Israel ke atas Semenanjung Gaza sejak awal Sabtu lalu setakat ini dilaporkan telah mengorbankan sejumlah 44 nyawa, termasuk 15 remaja dan kanak-kanak berusia 4 – 18 tahun.

Daripada angka itu, empat adalah adik-beradik daripada keluarga Najm, lapor Palestine News and Information Agency (WAFA) menurut Bernama.

Empat beradik berkenaan; Jamil Najm al-Deen Najm (4 tahun), Jamil Ihab Najm (13 tahun), Mohammed Salah Najm (16 tahun), Hamed Haider Najm (17 tahun).

Seorang rakan mereka Nazmi Fayez Abu Karsh (17 tahun) turut terkorban dalam serangan ganas itu, menurut WAFA.

Fayez al-Halabi, 12, saksi terawal yang berada di tempat kejadian, yang juga rakan kepada mangsa menceritakan kepada WAFA, “Ketika itu (petang Ahad), mereka empat beradik sedang duduk mengelilingi kubur datuk mereka, Jamil, yang terletak di hadapan pintu rumah mereka di kem pelarian Jabalia, utara Gaza”.

“Seorang daripada mereka sedang menyiram kubur. Tiba-tiba sebuah peluru berpandu dari pesawat peninjau Israel jatuh ke atas mereka. Batu nisan yang tertera nama datuk mereka terbelah dua.

“Mereka semua maut dalam keadaan ngeri dalam kejadian itu”, katanya dalam nada cemas bercampur esakan tangis.

Melihat keadaan ngeri itu, beliau dan beberapa kanak-kanak lain pantas melarikan diri dari tanah perkuburan yang sememangnya adalah ‘taman permainan’ harian mereka.

“Saya tidak akan akan lupa apabila melihat seorang daripada mereka melantun ke udara dan darah memercik di kubur. Saya melarikan diri dan ambulans pun tiba,” kata Al-Halabi.

Ramadan Shaaban, 50, seorang peniaga kedai runcit berhampiran lokasi menceritakan beliau sedang berdiri di bawah pokok di tanah perkuburan berkenaan, berbincang dengan seorang penduduk yang memintanya menyediakan kubur untuk kes kematian.

“Kanak-kanak di hadapan saya sedang berseronok, lalu sebutir peluru berpandu jatuh menyebabkan seorang daripada mereka maut terpelanting ke atas sebuah kubur lain.”

“Memang biasa kanak-kanak ini dan yang lain dilihat bermain di tanah perkuburan ini, kerana ia adalah syurga bagi mereka,” tambah Shaaban.

Hamed Najm, abang sulung mangsa berkata tanah perkuburan itu adalah tempat tetap untuk adik-adiknya dan kanak-kanak kejiranan itu bermain.

“(Bekalan) elektrik terputus dan udara sangat panas, jadi mereka keluar menghabiskan masa di tanah perkuburan,” kata Hamed kepada WAFA.

Menurut WAFA, korban awam melibatkan keluarga Najm bukan satu-satunya mangsa pencerobohan ganas ini.

Kurang 24 jam sebelum itu, di kem Jabalia, enam orang awam terbunuh, termasuk 4 kanak-kanak dan seorang wanita, selain beratus lagi cedera apabila dua rumah milik keluarga Shaqqura dan Farjullah terkena bedilan peluru berpandu dari pesawat peninjau Israel.

Ketika ini, dalam suasana gencatan senjata ‘rapuh’ dan kekalutan, warga Gaza terus cuba bertahan dan mengurus jenazah para syuhada yang tiba di rumah keluarga masing-masing di lorong-lorong kem penempatan.

Jihad Islam Palestin (PIJ) yang aktif di Semenanjung Gaza mengumumkan petang Ahad bahawa pihaknya telah mencapai persetujuan gencatan senjata dengan Israel.

Gencatan senjata secara rasmi bermula pukul 11.30 malam (waktu tempatan), sekali gus menamatkan serangan udara Israel dan serangan roket Palestin.

Bagaimanapun, serangan bertubi-tubi termasuk bedilan roket berlaku menjelang gencatan senjata itu, dengan siren amaran dibunyikan di selatan Israel beberapa ketika sebelum dan selepas tempoh akhir ditetapkan.


Vaksin tak cukup matang tiga hari, dua wanita dilarang masuk Langkawi

Ketegasan pihak berkuasa menguatkuasakan peraturan sempena pembukaan semula Pulau Langkawi menerusi projek rintis gelembung pelancongan domestik bermula 16 September lalu, terbukti apabila dua pelancong tidak dibenarkan masuk, semalam.

Dalam kejadian itu, dua pelancong wanita berusia 25 dan 32 tahun masing-masing telah melengkapkan dua dos suntikan vaksin Covid-19 namun belum mencapai tempoh matang 14 hari.

Pelancong terbabit tiba di jeti Kuah dengan menaiki feri dari Kuala Perlis. Pemeriksaan ketika ketibaan mendapati kedua-duanya telah melengkapkan dua dos suntikan vaksin Covid-19, tetapi kurang tiga hari lagi untuk mencapai tempoh matang.

Mereka dirujuk kepada pegawai perubatan dan tidak dibenar masuk ke Langkawi. Kedua-duanya kemudian menaiki feri untuk pulang ke Kuala Perlis.

Sementara itu, Langkawi merekodkan 29 jangkitan baharu Covid-19 dalam tempoh 24 jam sehingga 12 tengah hari tadi.

Mukim Kuah yang menjadi pusat tumpuan utama pelancongan di daerah itu terus merekodkan jangkitan tertinggi dengan 15 kes baharu, diikuti Kedawang (tujuh); masing-masing dua kes di Ulu Melaka, Padang Matsirat dan Air Hangat, serta satu kes di mukim Bohor.

Data Jabatan Kesihatan Negeri Kedah juga menunjukkan 34 pesakit Covid-19 di pulau peranginan itu sembuh, menjadikan keseluruhan kes sembuh di daerah itu kepada 4,276 kes.

Kejayaan projek rintis di Pulau Langkawi yang bermula Khamis lalu akan membolehkan beberapa lagi pusat peranginan dan pelancongan di seluruh negara dibuka semula.

Sehingga kini, hampir 8,000 pelancong yang melawat Langkawi sejak Khamis lalu mematuhi peraturan ketat yang dikenakan, termasuk menjalani ujian saringan sebelum menaiki pesawat atau feri, selain mematuhi prosedur operasi standard (SOP).

Menteri Pelancongan Kesenian dan Kebudayaan, Datuk Nancy Shukri berkata, beberapa destinasi yang sememangnya menjadi tarikan pelancong untuk dibuka semula telah disenaraikan.

“Kita akan berbincang dalam dua tiga hari ini membuka interstate. Bila interstate itu dibuka, maka orang luar boleh masuk juga dan kita telah senaraikan nama-nama destinasi yang bukan sahaja pulau tetapi termasuk seperti Genting Highlands, Cameron Highlands, Fraser Hill dan juga apa-apa lagi destinasi yang boleh menarik minat orang untuk bergerak,” katanya di Parlimen hari ini.

Sementara itu, jumlah penggunaan katil unit rawatan rapi (ICU) di Kedah turun kepada 79 peratus daripada 104 katil, susulan penurunan kes jangkitan baharu di bawah empat angka sejak beberapa hari lalu.

Dalam tempoh 24 jam sehingga 12 tengah hari tadi Kedah merekodkan peningkatan jangkitan kepada 967 kes berbanding 809 yang dilaporkan semalam.


UMNO Terengganu berkempen untuk calon sendiri, bukan PAS

Jentera UMNO Terengganu hanya akan berkempen untuk memberi kemenangan kepada calon Barisan Nasional (BN) dan bukan PAS, kata Datuk Nawi Mohamad.

Ketua Bahagian Besut itu berkata UMNO Terengganu kekal dengan pendirian menolak kerjasama bersama PAS bagi menghadapi pilihan raya umum ke-15 (PRU-15) dan tidak akan berkempen untuk memenangkan calon PAS.

“Di Terengganu, pendirian kita setakat ini tidak berubah. Kita masih dengan ketetapan yang diputuskan sebelum ini di mana UMNO Terengganu memutuskan untuk bertanding secara solo. Tiada kerjasama dengan PAS.

“Tiada istilah Muafakat Nasional (MN) di Terengganu. Sebelum ini, kita ada MN tetapi selepas PAS berbaik dengan Parti Bersatu, MN di Terengganu telah lama ‘terkubur’,” katanya dipetik portal.

Kenyataan tersebut agak berbeza dengan pendirian beberapa pemimpin PAS yang masih mahu menyambung kerjasama dengan UMNO menerusi persefahaman dalaman MN.

Jelas Nawi, pendirian tidak akan membantu kempen PAS itu diputuskan Pengerusi UMNO Terengganu, Datuk Seri Ahmad Said dan dipersetujui sebulat suara oleh barisan kepimpinan parti negeri itu.

“Bila berkempen pada PRU nanti kita akan kempen untuk BN sahaja. Tiada lagi kerjasama dalam politik bersama PAS.

“Walaupun begitu, ia bergantung kepada keputusan di peringkat pusat. Kita akan akur sekiranya ada perubahan yang diputuskan dan dipersetujui pucuk pimpinan tertinggi UMNO,” katanya lagi.

Terdahulu, Setiausaha Agung PAS, Datuk Seri Takiyuddin Hassan dalam kenyataan berkata, PAS kekal dengan pendirian menjalinkan hubungan dengan UMNO sebagai rakan ta’awun sekali gus tidak bersetuju dengan sebarang ketetapan atau pendirian yang menggambarkan BN sebagai musuh dalam PRU-15.

Katanya, PAS tetap menegaskan bahawa musuh sebenar agenda penyatuan ummah adalah Pakatan Harapan (PH) dan sekutunya termasuk ‘khemah besar’.


Jumlah mangsa banjir di tiga negeri terus meningkat malam ini

Jumlah mangsa banjir sehingga jam 8 malam ini (25 Januari 2023) terus meningkat kepada 4,562 orang daripada 1,275 keluarga, berbanding 4,368 pada jam 4 petang tadi, tatkala lima sungai mencatat bacaan paras air melepasi tahap bahaya.

Agensi Pengurusan Bencana Negara (NADMA) dalam kenyataan malam ini berkata jumlah pusat pemindahan sementara (PPS) yang aktif juga meningkat kepada 46, berbanding 44 petang tadi.

Menurut maklumat bencana yang disiarkan dalam laman sesawang NADMA, Pontian menjadi daerah terbaharu di Johor yang dilanda banjir susulan hujan lebat berterusan.

Pada petang tadi hanya enam daerah terjejas iaitu Segamat, Mersing, Kota Tinggi, Kluang, Batu Pahat dan Muar, menurut NADMA.

Setakat ini jumlah mangsa paling ramai dipindahkan ialah di Segamat yang melibatkan 1,536 orang daripada 431 keluarga yang dipindahkan ke 17 PPS.

Ini diikuti Kluang dengan 1,235 mangsa daripada 356 keluarga, dan 12 PPS; Mersing (851 orang, 258 keluarga, lima PPS); Kota Tinggi (597 orang, 144 keluarga, enam PPS); Muar (206 orang, 46 keluarga, tiga PPS); Batu Pahat (119 orang, 35 keluarga, dua PPS); dan Pontian (18 orang, lima keluarga, satu PPS yang baharu dibuka).

Sementara itu, jumlah mangsa banjir di tiga daerah di Sabah – Kota Marudu, Kudat dan Pitas – juga semakin bertambah malam ini dengan trend meningkat, kata NADMA.

Di Kota Marudu seramai 806 mangsa daripada 353 keluarga dipindahkan ke tiga PPS; diikuti Kudat (381 orang, 77 keluarga, dua PPS); dan Pitas (234 orang, 65 keluarga, enam PPS).

Di Rompin, Pahang, seramai 97 mangsa banjir daripada 28 keluarga dipindahkan ke tiga PPS, dengan trend meningkat.

Sementara itu, sehingga jam 9 malam tadi Jabatan Pengairan dan Saliran (JPS) melaporkan lima sungai di Johor mencatat paras air melepasi tahap bahaya, meningkat berbanding empat pada petang tadi.

Sungai yang terlibat ialah:

Di Pahang, Sungai Keratong di Jambatan Bahau Keratong, Rompin juga mencatat bacaan melebihi paras bahaya iaitu 22:00m/23.85m.


Taburan hujan semalam menyamai purata taburan sebulan, punca banjir

Hujan lebat yang berterusan dalam tempoh 24 jam sejak lewat malam Jumaat menyamai jumlah taburan purata hujan di Lembah Klang untuk tempoh sebulan dan ia umpama fenomena yang berlaku setiap 100 tahun sekali, menurut laporan Bernama.

Ketua Setiausaha Kementerian Alam Sekitar dan Air (KASA) Datuk Seri Ir Dr Zaini Ujang berkata fenomena berkenaan terjadi susulan faktor luruan monsun dan sistem cuaca tekanan rendah yang mencapai tahap lengkukan tropika terbentuk di Laut Cina Selatan yang dikesan pada 12 Dis lepas oleh Jabatan Meteorologi.

Pada 16 Dis, katanya sistem itu telah memasuki Pahang dan bergerak merentasi kawasan barat Semenanjung Malaysia dan menyebabkan peningkatan kelembapan sehingga mengakibatkan hujan lebat berterusan di hampir semua negeri di Semenanjung.

“Ini merupakan kelainan, kerana kebiasaannya pada musim tengkujuh hanya negeri di Pantai Timur akan mengalami hujan lebat, tetapi kini seluruh Semenanjung terutama di pantai timur tengah dan utara Semenanjung turut mengalami hujan lebat berterusan,” katanya dalam sidang media di sini hari ini.

Katanya, purata taburan hujan sebulan di Lembah Klang ialah 200 milimeter (mm), namun semalam sahaja purata taburan hujan tinggi direkodkan di stesen Sentul iaitu sebanyak 363 mm, Gombak 247 mm, Jinjang 258 mm dan Sungai Bonus Jalan Tun Razak 273 mm.

“Taburan hujan setahun di Kuala Lumpur ialah 2,400 mm dan ini bermakna taburan hujan semalam melebihi jumlah taburan hujan untuk sebulan, ini adalah sesuatu di luar jangkakan dan hanya berlaku dalam 100 tahun sekali,” katanya.

Beliau berkata keadaan hujan lebat yang melanda sejak Jumaat lepas diramal telah berakhir berikutan sistem cuaca tekanan rendah yang berada di Selat Melaka mula bergerak menjauhi negara dan menuju ke Laut Andaman.

“Berdasarkan analisis model cuaca terkini taburan hujan akan berkurangan hari ini dan bagaimanapun masih terdapat kawasan yang alami cuaca lembab sepanjang hari. Berdasarkan analisis tersebut tiada amaran hujan lebat berterusan di Lembah Klang pada petang ini,” katanya.

Banjir melanda Lembah Klang sejak semalam susulan hujan lebat berterusan menyebabkan ribuan penduduk dipindahkan manakala ramai pengguna jalan raya terkandas akibat laluan terjejas kerana dinaiki air.

Banjir turut dilaporkan berlaku di Pahang, Melaka, Negeri Sembilan, Terengganu, Kelantan dan Perak.


Krisis Ukraine: EU gesa Malaysia sokong undi PBB kutuk Russia

Kesatuan Eropah (EU) menggesa Kuala Lumpur menyokong draf resolusi dalam Perhimpunan Agung Pertubuhan Bangsa-Bangsa Bersatu (UNGA) yang mengutuk pencerobohan Russia di Ukraine, dengan mengatakan langkah sedemikian adalah demi kepentingan Malaysia sendiri.

Gesaan itu, yang dibuat pada taklimat media pada Selasa oleh Duta Perancis, Jerman dan EU yang lain di Kuala Lumpur, dibuat ketika utusan negara-negara Barat yang lain di seluruh Asia mengambil langkah diplomatik sama sejak beberapa hari lalu.

Malaysia adalah antara 15 negara Asia, termasuk negara jiran Indonesia, Singapura, Vietnam dan Thailand, yang sama ada berucap atau akan berucap dalam perbahasan pada UNGA.

UNGA, di mana semua 193 negara anggota PBB diwakili, sedang membahaskan pencerobohan Russia selepas Moscow minggu lalu menggunakan kuasa veto menolak resolusi Majlis Keselamatan PBB mengenai perkara itu. Undian dijangka diadakan pada Rabu.

“Kami menyeru Malaysia untuk mengundi menyokong resolusi ini,” kata Roland Galharague, Duta Besar Perancis ke Kuala Lumpur. Perancis ialah presiden semasa Majlis EU.

Galharague menyatakan bahawa Kuala Lumpur telah mengundi menyokong resolusi Perhimpunan Agung PBB 68/262 pada 2014 – yang mengesahkan integriti wilayah Ukraine berikutan penaklukan Russia ke atas semenanjung Crimea pada tahun itu.

“Jika Malaysia mengundi menyokong resolusi pada 2014, maka ia harus mengundi menyokong resolusi kali ini,” kata Galharague.

Tidak seperti Majlis Keselamatan, yang boleh mengeluarkan resolusi yang mengikat secara sah, membenarkan sekatan atau operasi ketenteraan, Perhimpunan Agung tidak mempunyai kuasa sebenar kerana keputusannya tidak mengikat negara anggota.

Namun, negara yang menyokong draf resolusi Perhimpunan Agung dibahaskan berkata sokongan untuknya akan menghantar isyarat kuat kepada Presiden Russia Vladimir Putin bahawa pencerobohan Moscow tidak boleh diterima oleh masyarakat antarabangsa.

Perbahasan Perhimpunan Agung diadakan di bawah prosedur yang dipanggil ‘Uniting for Peace’, yang boleh digunakan apabila negara anggota yang menggunakan kuasa veto dalam Majlis Keselamatan menggunakan kuasanya terhadap resolusi dalam badan tinggi PBB itu.

Reuters melaporkan pada hari Isnin bahawa draf resolusi – yang dibentangkan oleh Amerika Syarikat dan Albania – mempunyai kira-kira 80 penaja bersama. Galharague, dalam ulasannya, menggariskan bahawa Malaysia bukan sebahagian daripada mana-mana pakatan rasmi.

“Ini bermakna pada akhirnya, satu-satunya pertahanan dan pertahanan muktamad Malaysia terletak pada prinsip … [terhadap] integriti wilayah, kedaulatan, kebebasan politik dan hak untuk membuat pilihan mereka sendiri,” kata Galharague .

Duta Jerman Peter Blomeyer berkata walaupun Ukraine berada kira-kira 10,000 kilometer jauhnya dari Malaysia, serangan Russia ke atas negara Eropah Timur itu memberi kesan kepada Kuala Lumpur.

“Jika kita tidak bersatu untuk menentangnya, maka kita akan mempunyai … dunia di mana yang lebih kuat boleh menekan yang lemah,” kata Blomeyer.

Malaysia, seperti beberapa negara Asia Tenggara yang lain, telah mengambil pendekatan berhat-hati sebagai tindak balas terhadap pencerobohan Russia dengan memilih untuk tidak mengutuk Moscow secara langsung.

Perdana Menteri Ismail Sabri Yaakob pada Sabtu berkata Kuala Lumpur “sangat prihatin terhadap peningkatan konflik di Ukraine, dan menggesa semua pihak yang berkenaan untuk segera mengambil langkah untuk mengurangkan dan mencegah kehilangan nyawa dan kemusnahan”.

Singapura, antara negara yang akan berucap di Perhimpunan Agung pada Isnin, berkata “ia tidak akan teragak-agak untuk mengundi ya pada draf resolusi ini”.

Perdana Menteri Singapura Lee Hsien Loong hari ini mengeluarkan kenyataan mengutuk sekeras-kerasnya pencerobohan Russia dan menegaskan bahawa kedaulatan, kemerdekaan dan integriti wilayah Ukraine mesti dihormati,

Dalam catatan Facebook pada Isnin (28 Februari 2022), Lee menegaskan bahawa situasi yang berlaku di Ukraine adalah penting kepada Singapura. – Agensi/SCMP


Tanah runtuh, lima jalan di N. Sembilan masih ditutup

Lima jalan di negeri ini yang terjejas akibat tanah runtuh susulan hujan lebat dan banjir baru-baru ini masih ditutup untuk semua kenderaan.

Pengarah Jabatan Kerja Raya (JKR) Negeri Sembilan Ir Wan Hasnan Wan Musa berkata ia melibatkan Jalan Felda Titi, Jalan Kampung Renal, Pocket Road FT086 di Jeram Toi, Jalan Kuala Klawang-Genting Peras di Jelebu dan Stesen Pemancar Gelombang Mikro Gunung Telapak Buruk di Seremban, menurut laporan Bernama.

“Pembukaan jalan ini akan dilakukan dalam tempoh terdekat. Pihak JKR telah membuat laluan yang boleh dilalui sebelah lorong sahaja untuk laluan terjejas bagi hal-hal kecemasan manakala selebihnya akan dibaiki secara berperingkat,” katanya ketika dihubungi Bernama di sini, hari ini.

Beliau berkata pihaknya turut menggunakan peruntukan darurat daripada kerajaan negeri bagi membaiki kawasan atau jalan di bawah tanggungjawab JKR yang rosak dan terlibat dengan tanah runtuh terutama di daerah Jelebu, Seremban dan Rembau.

Wan Hasnan berkata peruntukan pembaikan kekal untuk jalan raya yang terjejas teruk akan dimaklumkan oleh kerajaan negeri dalam masa terdekat.


Dipecat Amanah, UMNO Kedah buka pintu untuk Phahrolrazi

Hanya selepas dua hari ditendang keluar daripada Amanah, Datuk Phahrolrazi Mohd Zawawi kini ditawarkan ruang untuk bersama UMNO Kedah.

Perkara itu disuarakan Timbalan Pengerusi UMNO Kedah, Datuk Othman Aziz seperti yang dilaporkan Sinar Harian, hari ini.

“Saya rasa itu (memboikot pilihan raya) wajar namun apabila Majlis Tertinggi Amanah membuat keputusan untuk memecat beliau, pada kita itu urusan dan hak parti masing-masing.

“Tapi bagi saya mewakili UMNO Kedah, sekiranya Datuk Phahrolrazi hendak bersama dengan kita, saya mengalu-alukan seperti menadah nyiru ditawarkan stadium kita kemukakan,” katanya kepada pemberita selepas menghadiri perjumpaan bersama ahli Pusat Daerah Mengundi (PDM) Kampung Pering dekat Jerlun pada Selasa.

Ahad (30 Oktober 2022) lalu, Phahrolrazi yang ketika itu menjawat sebagai Pengerusi Amanah Kedah dipecat serta merta selepas didapati melanggar perlembagaan parti dipercayai berkait tindakan memboikot Pilihan Raya Umum ke-15 (PRU-15) sekiranya kerusi Parlimen Jerai tidak diberi kepada Amanah.

Namun Phahrolrazi yang juga ADUN Alor Mengkudu menyifatkan tindakan pemecatan itu tidak adil susulan keputusan itu dibuat dalam Mesyuarat Perhubungan Amanah Kedah bukan keputusannya sendiri.

Malah beliau turut mendakwa pemecatannya dibuat tanpa sebarang notis atau memanggil dirinya untuk menghadap kepimpinan bagi memberi penjelasan.

Dalam pada itu, Othman berkata Phahrolrazi merupakan orang lama yang faham selok belok politik di Kedah.

“Saya yakin dengan Datuk Phahrolrazi, ini kerana lama dan faham tentang sepak terajang politik di Kedah. Kalau dia nak bersama kita sudah tentu kita mengalu-alukan beliau,” katanya.

Sabtu lalu, Pakatan Harapan meletakkan Timbalan Pengerusi DAP Kedah, Zulhazmi Shariff sebagai calon di kerusi Parlimen Jerai sekali gus satu-satunya kerusi Parlimen ditandingi DAP di Kedah pada PRU-15 ini.


Kerajaan tak teragak-agak berbelanja demi bantu rakyat, kata PM

Keutamaan membantu rakyat yang terjejas semasa krisis Covid-19 menjadi fokus utama Putrajaya walaupun berdepan kekangan ruang fiskal yang terhad, kata Perdana Menteri Tan Sri Muhyiddin Yassin.

Muhyiddin berkata kerajaan tidak teragak-agak untuk berbelanja demi membantu rakyat dan kelangsungan perniagaan, ia terbukti dengan lapan pakej pembiayaan rangsangan ekonomi yang dilaksanakan kerajaan setakat ini.

“Kerajaan telah membuktikan melalui lapan Pakej Rangsangan Ekonomi bahawa kerajaan tidak teragak-agak untuk membelanjakan wang untuk membantu rakyat, membantu kelangsungan perniagaan,” katanya lapor Bernama.

Jelasnya lagi, pengurusan ekonomi negara, seperti yang diperakui agensi-agensi penarafan antarabangsa, masih dalam keadaan yang baik.

Terdahulu, Muhyiddin mengadakan sidang media khas hari ini.

Fitch Solutions Country Risk & Industry Research baru-baru mendakwa kerajaan tidak akan dapat membiayai pakej rangsangan semasa mahupun pakej-pakej lain pada masa hadapan disebabkan pelbagai kekangan yang dihadapi negara buat masa ini.

Kerajaan setakat ini telah melaksanakan lapan pakej rangsangan ekonomi dengan nilai melebihi RM530 bilion, termasuk lebih RM80 bilion suntikan fiskal kerajaan.

Ia memberi manfaat kepada lebih 20 juta individu dan 2.4 juta perniagaan.

Perdana Menteri berkata defisit kerajaan dijangka akan melebihi unjuran enam peratus tahun ini dengan mengambil kira kesan kawalan pergerakan yang terbaharu dan Perintah Kawalan Pergerakan Diperketatkan di Selangor.

“Namun, defisit ini walaupun besar, boleh kita tolak ke tepi seketika untuk memastikan ekonomi Malaysia pulih dan rakyat kita dilindungi.

“Unjuran pertumbuhan mungkin terpaksa diturunkan sedikit, namun, kita optimis apabila lebih ramai divaksinasi dan lebih banyak sektor ekonomi dapat dibuka dalam Fasa Dua dan Fasa Tiga (Kawalan Pergerakan dalam Pelan Pemulihan Negara), maka ekonomi kita akan bangkit semula,” menurutnya.


Najib minta jangan sebut namanya, Jho Low ketika bertemu PAC: Saksi

Bekas pengerusi 1Malaysia Development Berhad (1MDB) hari ini berkata Perdana Menteri (PM) ketika itu Datuk Seri Najib Razak telah membuat panggilan telefon pada 2016 meminta beliau bertemu dengan Pengerusi Jawatankuasa Kira-kira Wang Negara (PAC) Datuk Seri Hasan Arifin.

Tan Sri Mohd Bakke Salleh berkata beliau juga diminta untuk tidak menyebut Najib atau ahli perniagaan dalam buruan Low Taek Jho atau Jho Low dalam prosiding PAC yang akan dihadirinya.

Bakke berkata demikian ketika memberi keterangan sebagai saksi pendakwaan ke-15 dalam perbicaraan Najib berhubung penyelewengan lebih RM2 bilion dana 1MDB.

Peguam utama pembelaan Najib, Tan Sri Muhammad Shafee Abdullah bertanya mengapa nota prosiding PAC pada 11 Februari 2016 tidak merekodkan Bakke sebagai telah memaklumkan kepada Najib ketika itu tentang penyelewengan pengurusan 1MDB yang menjadi punca Bakke meletakkan jawatan daripada lembaga pengarah (BOD) 1MDB pada 2009.

Bakke menghadiri perjumpaan PAC pada 11 Februari 2016. Beliau menyatakan telah dipanggil untuk menghadiri dua mesyuarat dengan pengerusi PAC sebelum memberi keterangan dalam perbicaraan PAC mengenai 1MDB.

“Dan kira-kira dua minggu sebelum itu, saya menerima panggilan daripada perdana menteri meminta saya berjumpa dengan pengerusi PAC, Datuk Hasan Arifin. Dia mengajak saya berjumpa di rumah Datuk Seri Ahmad Farid Ridzuan, bekas Pengarah Urusan TV3.

“Dan jika saya boleh mengingati perkataan, PM, panggilan telefon adalah daripada PM, pastinya sebelum perbicaraan PAC. Dia mahu saya berjumpa dengan Hasan Arifin dan juga Datuk Farid Ridzuan, hanya untuk memastikan kita semua memahami secara kasar apa yang perlu dikongsi atau diperkatakan di hadapan PAC, dan itulah intipatinya, semacam keharmonian.

“Ketika itu kebimbangan adalah untuk menjaga reputasi PM, bimbang tentang kejatuhan daripada perkara 1MDB ini, saga 1MDB.

“Saya kata ok, tetapi saya juga sebutkan kepada PM, kebimbangan anda akan reda jika saya tidak dipanggil ke perbicaraan ini, itu lebih baik, tetapi jelas bukan itu kesnya, saya dipanggil,” katanya memetik laporan MalayMail.

Bakke berkata beliau bertemu Hasan dua kali pada dua hari berbeza di rumah Farid di Cukit Kiara, dengan bekas Ketua Pegawai Eksekutif (CEO) 1MDB Datuk Shahrol Azral Ibrahim Halmi hadir pada mesyuarat pertama, dan kemudian CEO 1MDB Arul Kanda Kandasamy hadir pada mesyuarat kedua.

“Saya mendapat tanggapan bahawa Hasan Arifin dan Farid hanya cuba membuat saya menjadi lebih akomodatif, jangan terlalu keras dengan keterangan anda atau jawapan kepada PAC, jangan cuba mengelak perkara tertentu, kerana nama Jho Low adalah dianggap tidak boleh sebut,” katanya.

Ditanya perkara yang dianggap ‘sensitif’, Bakke menjawab:

“Dua perkara, satu, nama Jho Low, satu lagi PM – cuba untuk tidak membuat sebarang rujukan kepada PM, cuba bercakap sahaja dari segi pengurusan, lebih berusaha untuk menetapkan perkara mengenai pengurusan.

“Itu adalah jenis komen yang dikongsi atau jenis garis panduan atau arahan halus yang ditandakan oleh Datuk Hasan Arifin dan juga Farid Ridzuan — kedua-duanya kerana mereka yang menganjurkan ini.”

“Itu adalah jenis komen yang dikongsi atau jenis garis panduan atau arahan halus yang ditandakan oleh Datuk Hasan Arifin dan juga Farid Ridzuan – kedua-duanya, kerana mereka yang menyusunnya.”

Bakke berkata beliau hanya mendengar kerana tahu apa yang akan katakan dalam siasatan PAC dan beliau tidak akan berkompromi terhadap keterangannya.

“Saya tidak akan membenarkan sesiapa mempengaruhi saya. Jadi saya hanya akan mengaitkan itu, kerana itu adalah perkara yang berfakta… jadi saya tidak akan memendekkan kata-kata saya,” katanya.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung petang ini.


Mysejahtera sekat API pihak tak bertanggungjawab hantar OTP pada pengguna

Pasukan Mysejahtera telah menyekat titik akhir Application Programming Interface (API) pihak tidak bertanggungjawab yang memanipulasi ciri pendaftaran QR untuk premis perniagaan di aplikasi berkenaan.

Dalam kenyataan yang dikeluarkan, Mysejahtera memaklumkan mereka telah menerima aduan melalui helpdesk dan saluran media sosial mengenai nombor One-Time Password (OTP) yang dihantar kepada pengguna pada malam Isnin lalu.

Menurut Mysejahtera, siasatan mendapati ada pihak tidak bertanggungjawab telah menyalahguna ciri berkenaan melalui penggunaan ‘malicious script’ dan menyebabkan aplikasi itu menghantar nombor OTP terhadap telefon pengguna.

“Susulan itu, pihak kami telah menyekat titik akhir Application Programming Interface (API), serta melakukan langkah tambahan untuk menambahbaik sekuriti.

“Kami ingin meyakinkan pengguna bahawa tiada data peribadi yang boleh diakses melalui penggunaan skrip tersebut, tetapi beberapa nombor telefon telah digunakan secara rawak untuk penghantaran OTP berkenaan,” menurut kenyataan itu lagi.

Susulan itu, Mysejahtera memohon maaf kepada semua pengguna aplikasi yang terlibat, dan akan terus melakukan siasatan, di samping memberi perincian dalam masa terdekat.

Pada Isnin lalu, beberapa pengguna aplikasi membuat aduan mengatakan menerima SMS dari 68088, kod pendek dari MySejahtera, antara pukul 12 tengah malam Ahad, hingga awal pagi Isnin yang meminta pengguna mengesahkan akaun mereka melalui OTP.


Banjir kilat di beberapa kawasan di Balik Pulau

Beberapa kawasan di sekitar daerah Barat Daya, di sini dilanda banjir kilat selepas hujan lebat melanda Pulau Pinang sejak awal pagi hari ini, namun setakat ini tiada mangsa dipindahkan ke pusat pemindahan sementara (PPS).

Antara kawasan yang dinaiki air hingga 50 sentimeter ialah Balik Pulau, Sungai Pinang dan Teluk Bahang selepas hujan lebat sejak pukul 3 pagi tadi, sehingga menyebabkan puluhan rumah dimasuki banjir, menurut laporan Bernama.

Seorang penduduk di Sungai Pinang, Hamisah Sariman, 40-an berkata mereka sekeluarga sedang tidur dan hanya menyedari air mula masuk ke dalam rumah sekitar pukul 3.30 pagi, ekoran hujan lebat.

“Saya terjaga apabila dengar hujan makin lebat dan bila keluar bilik, mendapati ruang tamu telah penuh dengan air hujan.. saya terus kejutkan suami dan anak-anak, kami cuba angkat barang-barang elektrik ke tempat tinggi supaya tak rosak.

“Ini pertama kali rumah kami dimasuki air banjir pada tahun ini, air naik hingga paras lutut saya kerana hujan semakin lebat hingga pagi tadi…nasib baik selepas pukul 10 hujan semakin reda, hari ini tak raya ke mana-mana lah nak kena kemas rumah,” katanya.

Sementara itu, penduduk di kawasan Flat Indah di Jalan Hassan Abbas, di Teluk Bahang di sini turut terjejas akibat banjir kilat selepas hujan lebat dan air sungai yang terletak bersebelahan dengan flat tersebut melimpah mengakibatkan banjir sehingga ke paras lutut orang dewasa.

Selain kawasan flat itu, beberapa buah rumah di kawasan perumahan kampung nelayan di situ juga turut dinaiki air dan banjir mula surut kira-kira pukul 10 pagi, namun penduduk masih dalam keadaan berjaga-jaga kerana masih hujan renyai-renyai.

Seorang penduduk Nur Syazwani Ariffin, 30, berkata beliau terjaga dari tidur kira-kira pukul 3.30 pagi apabila hujan turun dengan lebat dan air dari sungai mula melimpah ke parit, sebelum keluar tengok serta mendapati penduduk mula mengalihkan kenderaan ke kawasan lebih tinggi.

“Saya sekeluarga tinggal di tingkat dua flat dan suami turun alihkan kereta dan motosikal ke tempat yang tinggi, nasib baik saya sempat kerana air naik terlalu cepat, Penduduk di tingkat bawah flat ini paling terjejas kerana air naik terlalu pantas dan mereka tidak sempat nak selamatkan barangan elektrik serta perabut,” katanya.

Dalam pada itu Majlis Bandaraya Pulau Pinang (MBPP) dalam satu kenyataan memaklumkan bahawa beberapa tempat di sekitar daerah Timur Laut mengalami kenaikan paras air dan air bertakung antaranya di Jalan P. Ramlee, Jalan Langkawi (Kebun Lama), Taman Rampas (Sungai Pinang), Jalan Perak, Lilitan Stadium dan Persiaran Perak (Astaka Stadium) kerana hujan berterusan sejak semalam.

“Turut berlaku kejadian pokok tumbang di beberapa kawasan antaranya di kawasan Jalan Loh Poh Heng, Paya Terubong serta laluan di sebelah Recsam menghala ke Jalan Tun Sardon.

“Tindakan segera sedang dijalankan dan laluan tersebut akan dibuka kepada kegunaan orang awam dalam masa terdekat, setelah selesai dan selamat,” menurut kenyataan itu.


Jangan bunuh potensi anak-anak terlalu awal, nasihat Radzi Jidin

Menteri Kanan Pendidikan Datuk Dr Radzi Jidin mengingatkan ibu bapa supaya tidak terlalu awal membunuh potensi anak-anak dalam apa juga bidang akademik dan kemahiran.

Ini disebabkan setiap seorang daripada anak-anak kita, terutama yang masih bersekolah, mempunyai kekuatan masing-masing, katanya dalam satu kenyataan semalam.

Beliau memberi nasihat itu setelah hadir bersama lebih 200 pelajar sekolah menonton filem ‘Anak Rimau The Movie’ yang mengisahkan bakat murid dalam bola sepak di sebuah akademi, kelmarin.

Filem ini katanya menceritakan tentang kehidupan sekumpulan anak-anak murid yang berbakat dalam bola sepak di sebuah akademi, dan beliau tersentuh dengan beberapa babak dalam filem berkenaan.

“Yang pertama sekali apabila kapten pasukan, nama dia Arif menceritakan bagaimana sewaktu di sekolah rendah, Arif merasakan seolah-olah dia ini tidak dihargai oleh sesiapa.

“Kerana dia bukanlah seorang murid yang pandai dan gurunya tidak pandang kebolehan arif sehinggakan bapanya sendiri mengatakan Arif ini tidak ada masa depan

“Dan perkara sebegini sebenarnya memberi kesan kepada anak-anak kita di mana sahaja apabila dia merasakan bahawa mereka seolah-olah tidak ada nilai di sekolah. Mereka mula menjauhkan diri dengan sekolah,” katanya lagi.

Sebab itu, Dr Radzi berkata Kementerian Pendidikan sentiasa mengingatkan bahawa kita tidak boleh membunuh potensi anak-anak terlalu awal.

“Kerana apa? Setiap seorang daripada anak-anak kita ini mempunyai kekuatan masing-masing.

“Pada anak-anak di luar sana, jangan merasa diri ini kecil. Percayalah. Setiap daripada anak-anak ini ada kekuatan masing-masing. Tak pandai bidang akademik, tak pandai bidang mata pelajaran tertentu, pastinya ada kekuatan lain dalam diri sendiri,” katanya.

Dr Radzi berkata dengan usaha gigih bukan sahaja pelajar akan berjaya dalam bidang yang ada kekuatan diri, tetapi dalam bidang akademik juga boleh terus melonjak ke hadapan.

“Apa yang paling penting kita jangan membunuh potensi anak-anak terlalu awal. Saya doakan yang terbaik untuk anak-anak sekalian. Insya-Allah sama-sama kita buat yang terbaik untuk generasi pewaris negara kita,” katanya.


Pelitup muka kain tak cukup halang Omicron, kata pakar perubatan

Pelitup muka kini menjadi keperluan undang-undang di kebanyakan kawasan awam di seluruh dunia. Tetapi sebelum ia menjadi wajib, pelitup muka itu telah menyebabkan masalah sampah sama ada di darat atau di laut.

Namun, varian baharu Covid-19, Omicron, sekali lagi membuatkan orang ramai berfikir dua kali sebelum menggunakan pelitup mukam terutama jenis berwarna-warni diperbuat daripada kain yang boleh dicuci dan diguna semula.

“Ia boleh jadi bagus atau betul-betul bermasalah, bergantung kepada jenis fabrik yang digunakan,” kata pakar perkhidmatan penjagaan kesihatan primer Universiti Oxford, Profesor Trish Greenhalgh.

Pelitup muka dua atau tiga lapisan yang diperbuat daripada campuran bahan boleh menjadi lebih berkesan, tetapi kebanyakan pelitup muka kain hanyalah aksesori fesyen, katanya seperti dilapor Bloomberg.

Susulan penularan varian Omicron yang sangat mudah tersebar menyebabkan jangkitan Covid-19 di seluruh dunia meningkat, banyak negara memperketatkan sekatan untuk mencuba menghentikan penularannya.

Awal bulan ini, Britain mewajibkan semula pemakaian pelitup muka di dalam pengangkutan awam, kedai dan di beberapa tempat tertutup, setelah sebelum ini melonggarkan peraturan pada musim panas lalu.

Sepanjang pandemik Covid-19 sejak akhir 2019 lalu, pihak berkuasa di beberapa negara berbeza pendapat berhubung bila dan di mana individu sihat perlu memakai pelitup muka dan jenis yang harus mereka pilih.

Isu utama dengan pelitup muka diperbuat daripada kain ialah mereka tidak perlu memenuhi apa-apa jenis standard kesihatan, kata Prof Greenhalgh.

Sebaliknya, syarikat yang mengeluarkan pelitup muka N95, sebagai contoh, perlu memastikan ia menapis 95 peratus zarah.

Namun, penapisan yang baik tidak berguna jika pelitup muka itu tidak menutup hidung dan mulut anda dengan betul. Anda juga perlu boleh bernafas dengan mudah melaluinya, kata Prof Greenhalgh.

Orang ramai yang mementingkan penjagaan alam sekitar atau mengutamakan wang, menggunakan pelitup muka jenis kain kerana ia boleh dicuci dan digunakan semula, tetapi sekarang ini sudah terdapat pelitup muka boleh guna yang memenuhi piawaian penapisan.

Rakyat Kanada sebelum ini telah dinasihatkan supaya membuang pelitup muka jenis kain satu lapisan dan menggantikannya dengan pelitup muka yang mematuhi piawaian.

“Isu di sini ialah jika anda mempunyai satu lapisan, keupayaan untuk menapis adalah sangat minimum dan tidak memberikan perbezaan sama sekali,” kata Dr Peter Juni, Ketua Penasihat Sains Ontario, dalam temu bual dengan berita CTV minggu lalu.

Juni berkata pelitup muka itu tidak berpeluang menentang Omicron yang empat hingga lapan kali lebih berjangkit daripada Delta.

“Pilihan yang lebih baik… mulakan dengan pelitup muka kain dua lapis yang boleh dicuci, yang memberikannya kapasiti penapisan lebih baik.

“Jika anda ingin melangkah lebih jauh dalam mendapatkan perlindungan, gunakan topeng KN95,” katanya. – Agensi


Kenyataan tular larang azan di India bukan Malaysia, kata Bukit Aman

Polis Diraja Malaysia (PDRM) mengesahkan bahawa kenyataan yang tular di media sosial baru-baru ini berhubung larangan laungan azan menggunakan pembesar suara bukan dikeluarkan di Malaysia sebaliknya berlaku di Pune, India.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata arahan itu dibuat oleh Presiden Maharashtra Navnirman Sena iaitu Raj Thackeray dan dilaporkan dalam sebuah portal The New Indian Express pada 17 April lepas.

Beliau berkata Raj juga turut mengarahkan agar membuang semua pembesar suara dari masjid sebelum 3 Mei ini dan mengumandangkan ‘Hanuman Chalisa’ (puisi untuk dewa) di hadapan masjid jika arahan itu gagal dipatuhi, lapor Bernama.

“Selain itu, PDRM juga sedang menjalankan siasatan terhadap pemilik akaun TikTok dikenali sebagai ‘Syierabahari_ ‘ yang dilihat mengulas isu berkenaan secara provokasi dan berkemungkinan boleh menggugat ketenteraman serta keharmonian kaum di negara ini,” katanya dalam kenyataan hari ini.

Beliau berkata siasatan dijalankan mengikut peruntukan Seksyen 505 (c) Kanun Keseksaan kerana mengeluarkan kenyataan dengan niat mengapikan mana-mana golongan atau kaum dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Abd Jalil berkata siasatan masih diteruskan dan PDRM menasihatkan orang ramai agar tidak membuat sebarang spekulasi yang boleh menjejaskan siasatan.

“PDRM turut menasihatkan orang ramai agar cakna dan prihatin terhadap isu-isu yang menyentuh sensitiviti agama dan kaum.

“Tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam,” katanya.

Sebelum ini tular di media sosial, seorang lelaki dikenali sebagai Raj Thackeray dalam laporan sebuah portal mengarahkan agar membuang semua pembesar suara dari masjid sebelum 3 Mei ini dan mengumandangkan ‘Hanuman Chalisa’ (puisi untuk dewa) di hadapan masjid jika arahan itu gagal dipatuhi.

Sementara itu, pemilik akaun TikTok @syierabahari_ hari ini menafikan memuat naik perkara itu untuk tujuan menghasut.

“Tetapi didalam video Syiera tiada kata-kata hasutan atau apa-apa yang boleh menyebabkan pergaduhan antara agama lain.

“Lagipun Syiera telah buat report pun kepada orang yang rasa benda ini atau yang cuba menyebarkan perkara itu yang telah diturunkan untuk tujuan hasutan dan sebagainya,” katanya dalam kenyataan semalam.


Musa dan Pandikar bukan TYT baharu Sabah, Tun Juhar dilantik semula

Teka-teki pelantikan Yang di-Pertua Negeri Sabah (TYT) terjawab apabila Tun Juhar Mahiruddin diumumkan dilantik semula sebagai ketua negeri itu semula hari ini.

Walaupun terdapat spekulasi mengatakan bekas Ketua Menteri Sabah, Tan Sri Musa Aman dan bekas Speaker Dewan Rakyat, Tan Sri Pandikar Amin Mulia bakal dilantik sebagai TYT namun nampaknya ia tidak menjadi kenyataan.

Tun Juhar hari ini menerima Surat Cara Pelantikan bagi menyambung khidmatnya sebagai Yang Dipertua Negeri Sabah bagi tempoh dua tahun daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, di sini.

Lantikan penggal keempat bagi Juhar sebagai TYT itu adalah dari 1 Januari 2023 hingga 31 Disember 2024, sekali gus menyaksikan beliau memegang jawatan itu lebih 10 tahun sejak pelantikan pada 1 Januari 2011.

Juhar, 69, dilantik sebagai TYT Sabah ke-10 pada 1 Januari 2011 bagi menggantikan Tun Ahmadshah Abdullah.

Dewan Undangan Negeri (DUN) Sabah pada Disember 2018 meluluskan pindaan Rang Undang-Undang Perlembagaan Negeri Sabah bagi menghapuskan tempoh perkhidmatan TYT Sabah yang sebelum itu dihadkan kepada dua penggal.

Berkelulusan Ijazah Sarjana Muda Undang-undang dari Wolverhampton Polytechnic, England, Juhar pernah menyandang jawatan selaku Speaker DUN Sabah pada 2002 hingga 2010 dan juga Timbalan Yang Dipertua Dewan Rakyat dari 1990 hingga 1999.


Sabah catat peningkatan mangsa banjir, Johor turun

Jumlah mangsa banjir yang ditempatkan di pusat pemindahan sementara (PPS) di Sabah menunjukkan peningkatan, manakala di Johor berkurangan setakat petang ini.

Laporan terkini keadaan banjir di Sabah dan Johor.

Di SABAH, jumlah mangsa banjir pada petang ini meningkat dengan 627 orang daripada 188 keluarga dipindahkan ke 13 PPS di tiga daerah, berbanding 599 orang daripada 183 keluarga pagi tadi, menurut laporan Bernama.

Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan daerah Telupid mencatat jumlah mangsa tertinggi iaitu 454 orang daripada 130 keluarga, diikuti Paitan 128 orang daripada 46 keluarga serta Lahad Datu melibatkan 45 orang daripada 12 keluarga.

Menurut kenyataan itu mangsa banjir di Telupid dan Paitan dijangka terus meningkat, manakala Lahad Datu kekal.
Sementara itu, Pusat Gerakan Operasi, Jabatan Bomba dan Penyelamat Malaysia (JBPM) Sabah dalam kenyataan berasingan pula memaklumkan 112 orang daripada 19 keluarga terperangkap di Kampung Mempulut, Keningau pagi tadi akibat banjir.

“Pasukan bomba bersama agensi lain bertindak mengeluarkan dan memindahkan mangsa yang terlibat. Mangsa kemudian dihantar ke PPS yang telah dibuka dan rumah saudara terdekat. Operasi ditamatkan pada 10 pagi tadi,” menurut kenyataan itu.

Dalam pada itu, Jabatan Kerja Raya Sabah dalam kenyataan memberitahu Jalan Randagong Himbaan di Ranau tidak boleh dilalui semua jenis kenderaan akibat banjir lumpur, justeru orang ramai diminta menggunakan jalan alternatif di Jalan Tenompok Bundu Tuhan.

“Kejadian berpunca daripada hujan lebat berterusan dan kerja-kerja pembersihan jalan sedang giat dlaksanakan,” menurut kenyataan itu.

Di JOHOR, kesemua PPS di Mersing ditutup menjadikan tinggal tiga daerah sahaja terjejas akibat banjir ketika ini.

JPBN Johor dalam kenyataan memaklumkan jumlah mangsa banjir menurun kepada 1,106 orang setakat 2 petang ini berbanding 1,381 orang pagi
tadi.

Menurut kenyataan itu, 12 PPS masih beroperasi dengan Batu Pahat mencatatkan jumlah mangsa tertinggi iaitu 919 orang, diikuti Kota Tinggi (97) dan Segamat (90).

Kulai, Kota Tinggi dan Kluang mengalami hujan ketika ini, manakala tujuh daerah lain dilaporkan cerah.

Dalam pada itu, paras Sungai Bekok di Batu Pahat merekodkan tahap bahaya dengan bacaan 18.71 meter.


Usul undi percaya tiada dalam aturan sidang Parlimen, apa UMNO kata?

Tiada ulasan dan kecaman daripada pemimpin UMNO apabila usul undi percaya terhadap Perdana Menteri tidak ada dalam aturan sidang Dewan Rakyat bermula 13 September ini.

TIADA! Semua pemimpin tertinggi UMNO hanya diam.

Tiada ulasan ‘marah’ dan kecaman daripada Presiden UMNO, Zahid Hamidi, bekas Perdana Menteri Najib Razak, Ketua Pemuda Asyraf Wajdi Dusuki, apa lagi lah Ketua Wanita, Noraini Ahmad dan Ketua Puteri, Zahida Zarik Khan serta Ketua Penerangan, Shahril Sufian Hamdan.

Jika dahulu mereka bertempik hebat dalam Facebook dan media sosial lain, kini seperti kata anak Zahid, Nurulhidayah “Soalan saya siapa tidak ada ‘telor’ sekarang” – kita pulangkan kepada pemimpin tertinggi UMNO itu. Ada telur?

Sedangkan usul undi percaya itu disebut oleh Yang di-Pertuan Agong ketika mengumumkan Datuk Seri Ismail Sabri Yaakob telah terpilih sebagai Perdana Menteri ke-9 Malaysia.

Bukan hendak mempertikaikan titah Agong atau pelantikan Ismail Sabri, sekadar mengingatkan sikap pemimpin atasan UMNO yang bertindak mengikut kehendak nafsu kerana inginkan kuasa.

Jika dahulu hati bertakhtanya singgahsana Iblis, kini kebanyakannya menjadi ‘malaikat bisu’. Kenapa? Kerana ia tidak lagi memberi keuntungan politik kepada mereka. Orang yang mereka hendak jatuhkan, telah berjaya dijatuhkan dengan bantuan sang Iblis.

Tetapi, jika lah perkara ini – usul undi percaya tidak ada dalam aturan mesyuarat ketika Tan Sri Muhyiddin Yassin menjadi Perdana Menteri – kita semua tahu apa yang akan mereka katakan.

Hingar bingar lah pemimpin UMNO itu, hinggakan tidak cukup sebelum tidur malam, awal-awal bangun pagi terus mengecam dengan macam-macam tuduhan. Bersembur ayat-ayat Syaitan akan keluar.

Dicananglah ke seantero dunia bahawa Kerajaan Perikatan Nasional (PN) dan Muhyiddin menderhaka kepada titah Agong.

Itulah bahan mereka untuk menaikkan sentimen kebencian rakyat terhadap Kerajaan PN dan Muhyiddin. Semua itu dibuat demi nafsu jahat, dengki, iri hati yang disukai Syaitan – serba melengkapi, seperti penyakit tiga serangkai – kerana mereka tidak suka Muhyiddin, anak kepada seorang ulama.

Sudah dimaklumi juga pemimpin UMNO Johor seperti Shahrir Samad, Khaled Nordin, Puad Zarkashi antara yang tidak suka kepada Muhyiddin sejak menjadi Menteri Besar dahulu.

Maka, nampak hebatlah UMNO di bawah kepemimpinan sekarang apabila mengatakan Kerajaan PN dan Muhyiddin derhaka kepada Raja-Raja Melayu. Seolah-olah parti itu sahajalah yang menjadi benteng utama membela Institusi Raja-Raja Melayu.

Nampak hebatlah Asyraf Wajdi mendesak Muhyiddin meletak jawatan kononnya melanggar sumpah jawatan untuk sentiasa taat kepada baginda dan mempertahankan Perlembagaan Persekutuan.

Tapi sekarang, kenapa bila usul undi percaya kepada Perdana Menteri tidak ada dalam aturan sidang Dewan Rakyat pada 13 September ini, mereka diam.

Juga tidak ada pemimpin tertinggi UMNO yang kata Datuk Seri Ismail Sabri Yaakob sengaja beri alasan terpaksa kuarantin kerana tidak mahu sidang Parlimen diadakan 6 September ini seperti ketetapan awal.

Sebelum ini, Setiausaha Dewan, Nizam Mydin Bacha Mydin dihantar kepada Ahli-ahli Parlimen bertarikh 30 Ogos 2021 yang memaklumkan penangguhan sidang dewan selama seminggu daripada tarikh asalnya pada 6 September.

Sebaliknya, jika penangguhan itu berlaku ketika Muhyiddin menjadi Perdana Menteri, pemimpin-pemimpin atasan UMNO itulah yang awal-awal lagi melemparkan kecaman.

Eloklah mereka ini digantikan segera sebagaimana gesaan ahli akar umbi UMNO yang melihat parti itu telah gagal di bawah pimpinan Zahid dan sekutunya.

“Soalan saya siapa tidak ada ‘telor’ sekarang?”

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


445 kes aktif Covid-19 di Langkawi

Jumlah jangkitan Covid-19 di pulau peranginan Langkawi dalam tempoh 24 jam sehingga 12 tengah hari tadi meningkat satu kes berbanding semalam menjadikan 50 jangkitan baharu direkodkan.

Angka terbaharu itu menjadikan keseluruhan kes positif Covid-19 di Langkawi sejak awal tahun lalu hingga hari ini meningkat kepada 5,496 kes, dengan 4,980 pesakit telah sembuh, manakala 445 kes masih aktif.

Dalam tempoh itu juga 71 kematian dilaporkan.

Mukim Padang Matsirat yang turut mempunyai Kluster Dah Teluk Nibung merekodkan 18 jangkitan baharu berbanding 8 yang dicatatkan semalam.

Jirannya pula Mukim Kedawang dan Mukim Bohor turut merekodkan peningkatan jangkitan dengan masing-masing mencatat tujuh dan enam kes.

Sektor pelancongan di Pulau Legenda Mahsuri dengan 99 gugusan pulau itu dibuka semula pada 16 September lalu menerusi Projek Rintis Gelembung Pelancongan Domestik kini mencatat satu kes membabitkan pelancong yang disahkan positif di pulau itu.

Ia membabitkan seorang kanak-kanak berusia tiga tahun yang melancong bersama ibu bapanya. Bagaimanapun tidak pasti sama ada jangkitan itu berlaku di Langkawi atau di negeri lain kerana kanak-kanak itu tidak menjalani ujian saringan sebelum masuk ke pulau itu.

Bagaimanapun, cetusan Kluster Dah Teluk Nibung di Padang Matsirat menyebabkan sebuah hotel terkemuka terpaksa ditutup Jumaat lalu susulan 59 pekerjanya positif Covid-19.

Sehingga semalam, kluster berkenaan membabitkan pekerja tempatan dan juga kontak rapat terdiri daripada ahli keluarga. Tiada pelancong yang terlibat.


10,000 rakyat Palestin berlindung di sekolah, masjid, lapor PBB

Pertubuhan Bangsa-Bangsa Bersatu (PBB) menganggarkan kira-kira 10,000 rakyat Palestin meninggalkan rumah mereka di Semenanjung Gaza, susulan kemusnahan berterusan berikutan serangan keji rejim Zionis Israel sejak Isnin lalu.

“Mereka kini mendapatkan perlindungan di sekolah, masjid dan tempat lain ketika pandemik Covid-19, dengan bekalan air, makanan, perkhidmatan kesihatan yang terhad.

“Hospital dan akses kepada air serta perkhidmatan sanitasi bergantung kepada bekalan elektik, bahan bakar dijangka habis pada Ahad,” kata Pejabat PBB untuk Penyelarasan Hal Ehwal Kemanusiaan (UN OCHA).

UN OCHA juga berkata, pihak berkuasa Israel dan kumpulan Palestin mesti menghentikan segera pertempuran bagi membolehkan PBB dan bantuan kemanusian lain menyalurkan bahan bakar, makanan dan bekalan perubatan serta kakitangannya.

“Semua pihak mesti sentiasa mematuhi undang-undang kemanusiaan dan hak asasi manusia antarabangsa,” kata UN OCHA dalam kenyataan hari ini.

Sekurang-kurangnya 122 rakyat Palestin, termasuk 31 kanak-kanak dan 20 wanita terbunuh, manakala 900 lagi cedera dalam serangan berterusan rejim Zionis di Semenanjung Gaza dan Tebing Barat sejak Isnin.

Rejim Israel terus menyasarkan Semananjung Gaza dengan pengeboman menyebabkan kerosakan teruk ke atas bangunan kediaman di seluruh semenanjung itu.

Setakat ini, sembilan warga Israel terbunuh dalam serangan balas pejuang Palestin – lapan daripadanya maut akibat serangan roket. – Agensi


Tuntut cerai: Mahkamah perintah Khir Toyo, isteri lantik Hakam Islah

Mahkamah Rendah Syariah Shah Alam hari ini, memerintahkan Dr Mohamad Khir Toyo dan Zaharah Kechik untuk melantik Hakam Islah bagi kes permohonan perceraian oleh isteri bekas Menteri Besar Selangor itu.

Hakim Syarie Mohd Nizar Mohtar membuat keputusan itu selepas Jawatankuasa Pendamai (JKP) didapati gagal mengislahkan perkahwinan pasangan berkenaan.

“Plaintif (Zaharah) masih tekad untuk berpisah, manakala defendan (Dr Mohamad Khir) mahu membincangkan hal (permohonan perceraian) itu.

“Berikutan itu, kedua-dua pihak perlu melantik Hakam Islah, dan sebutan semula kes ditetapkan pada 14 Julai depan,” katanya seperti dilaporkan BH.

Hakam Islam adalah seorang ahli keluarga lelaki beragama Islam yang akan bertindak untuk menyelesaikan masalah suami isteri dan mencuba sedaya usaha mereka mendamaikan pertelingkahan yang berlaku. Hakam peringkat pertama ini juga akan berusaha untuk mendapatkan kuasa prinsiple dari suami dan isteri ini untuk menyerahkan kuasa talaq.

Terdahulu, Dr Mohamad Khir dan Zaharah yang kedua-duanya berusia 57 tahun, hadir di mahkamah bersama peguam pada jam 9 pagi.

Sementara itu peguam mewakili Zaharah, Datuk Dr Mohd Zaidi Md Zain ketika ditemui pemberita selepas prosiding berkata, anak guamnya memfailkan permohonan cerai mengikut Seksyen 47 Enakmen 2 Undang-Undang Keluarga Islam Selangor 2003 pada 24 Februari lalu.

“Selepas mendengar laporan JKP, mahkamah hari ini mendapati berlaku shiqaq atau perbalahan berpanjangan dalam rumah tangga kedua-dua pihak.

“Oleh itu, anak guam saya dan defendan perlu melantik Hakam Islah, iaitu wakil lelaki untuk berbincang sebelum menyerahkan laporan kepada mahkamah,” katanya.

Peguam mewakili Dr Mohamad Khir, Siti Elly Jasmin Aminuddin pula memaklumkan pihaknya akan menamakan hakam pada tarikh ditetapkan itu.

“Satu perbincangan akan turut dilakukan antara Hakam-hakam Islah pada hari berkenaan.

“Sepanjang prosiding kes ini, kita akan melihat isu shiqaq itu sebenarnya berpunca daripada siapa,” katanya.

Dalam pada itu, Dr Mohamad Khir mendakwa dirinya sudah memenuhi tanggungjawab sebagai suami sejak 30 tahun lalu, dan beliau hingga kini tidak mempunyai sebab untuk menceraikan Zaharah.

“Beliau meminta cerai. Justeru, saya menyerahkan perkara itu kepada mahkamah untuk ditentukan,” katanya kepada pemberita selepas prosiding.


Pejuang bedil empat roket dari Lubnan ke arah Israel

Empat roket dibedil dari selatan Lubnan ke arah Israel, pada Rabu, serangan kali ketiga seumpamanya dalam tempoh kurang seminggu, kata sumber tentera kepada agensi berita AFP.

Serangan roket itu dilancarkan dari kawasan berhampiran perkampungan Seddiqine di daerah Tyre, Lubnan, kata sumber itu tanpa memperincikan pihak yang bertanggungjawab di atas tindakan berkenaan.

Tentera Israel mengesahkan dan memberitahu serangan itu dibalas dengan tembakan artileri.

“Empat roket ditembak dari Lubnan ke Israel. Pertahanan udara Israel memintas satu daripadanya menggunakan Iron Dome, manakala yang lain terjatuh dalam kawasan terbuka.

“Artileri Pasukan Pertahanan Israel (IDF) membalas dengan menyerang sejumlah sasaran dalam wilayah Lubnan,” kata IDF dalam kenyataan sejurus serangan.

Belum ada laporan mengenai sebarang kematian berikutan insiden terbabit, setakat ini.

Ini adalah kali ketiga serangan roket dilancarkan dari wilayah Lubnan ke arah Israel sejak konflik terbaru tercetus antara rejim Zionis dengan pejuang Palestin di Semenanjung Gaza, minggu lalu.

Isnin lalu, roket dibedil dari kawasan ladang Shebaa di selatan Lubnan ke arah Israel tetapi gagal melepasi sempadan, yang kemudian menyaksikan rejim Zionis bertindak balas dengan melancarkan tembakan artileri.

Pada Khamis minggu lalu pula, tiga roket ditembak ke arah Israel dari kawasan berhampiran kem pelarian Palestin di Rashidiyeh. – AFP


Lebih 50.5 juta populasi Malaysia terima vaksin sejak 24 Februari

Lebih 50.5 juta populasi Malaysia telah menerima suntikan vaksin sejak Program Imunisasi Covid-19 Kebangsaan (PICK) dilancarkan 24 Februari lalu sehingga semalam, menurut statistik Kementerian Kesihatan (KKM), yang dikemas kini hari ini.

Daripada jumlah itu, 45,241,918 membabitkan individu dewasa, 1,226,523 penerima dos penggalak, dan 5,308,897 remaja berusia 12 hingga 17 tahun.

Sebanyak 95.5 peratus atau 22,350,755 individu dewasa telah melengkapkan suntikan masing-masing sama ada vaksin dua dos atau vaksin dos tunggal, manakala 97.8 peratus atau 22,891,163 lagi menerima sekurang-kurangnya satu dos.

Seramai 1,031,946 atau 2.2 peratus individu dewasa belum divaksin, kata KKM dalam laman sesawang kendaliannya, Covidnow.

Bagi PICK Remaja yang dilancarkan 20 September lalu, 81.4 peratus atau 2,563,344 remaja telah lengkap divaksinasi, manakala 2,745,553 atau 87.2 peratus menerima sekurang-kurangnya satu dos.

Seramai 401,947 remaja atau 12.8 peratus lagi belum divaksinasi.

Keseluruhannya menerusi PICK itu, 24,914,099 individu atau 76.3 peratus daripada populasi negara telah melengkapkan suntikan vaksin Covid-19 sehingga semalam, sementara 25,636,716 individu atau 78.5 peratus menerima sekurang-kurangnya satu dos.

Seramai 7,317,045 atau 22.4 peratus lagi belum divaksinasi.


Apa berlaku jika senario politik Melaka berulang terhadap PM?

Jika senario politik Melaka berulang sama terhadap Perdana Menteri (PM) Datuk Seri Ismail Sabri Yaakob, adakah UMNO bersedia mengambil tindakan tegas sama dengan memecat dua Ahli Dewan Undangan Negeri (ADUN) UMNO yang menarik sokongan terhadap Ketua Menteri Datuk Seri Sulaiman Md Ali?

Di Melaka punca kejatuhan kerajaan diterajui UMNO berlaku akibat tindakan wakil rakyat parti sendiri, mustahil insiden sama tidak boleh berlaku di peringkat kerajaan pusat.

Kejatuhan kerajaan Melaka diterajui UMNO bukan satu tauladan yang baik untuk dijadikan contoh, bahkan rakyat akan menilai UMNO sebagai sebuah parti yang hanya tahu berebut kuasa dan tidak mempunyai integriti.

Dua ADUN UMNO dipecat parti akibat pengkhianatan mereka sehingga jatuhnya kerajaan negeri iaitu Datuk Seri Idris Haron (Sungai Udang) dan Datuk Nor Azman Hassan (Pantai Kundor).

UMNO begitu cepat mengambil tindakan terhadap kedua-dua ADUN tersebut, diharapkan tindakan sama juga boleh diambil jika terdapat Ahli Parlimen (MP) UMNO di peringkat kerajaan Pusat yang menarik sokongan sama seperti itu dan menjadi punca kejatuhan seorang PM dari UMNO.

Untuk rekod, sebelum ini terdapat 15 MP yang menarik sokongan terhadap mantan PM Tan Sri Muhyiddin Yassin sehingga terjatuhnya kerajaan Perikatan Nasional (PN).

Terdapat kemungkinan segelintir dalam kumpulan 15 MP UMNO sebelum ini boleh mengulangi tindakan sama jika tidak puas hati terhadap Ismail atau pun kehendak mereka tidak dituruti, bagaimanapun persoalannya adakah UMNO berani memecat individu tersebut?

Jika Idris, seorang pemimpin lama dalam UMNO pun boleh dikenakan tindakan tegas, UMNO tidak boleh “double standard” atau pilih kasih sekiranya ia berlaku terhadap Ismail.

Namun, Ismail perlu bersedia dengan sebarang kemungkinan sekiranya berdepan tentangan dan jangan sampai membubarkan Dewan Rakyat sehingga memberi laluan kepada pilihan raya umum (PRU) terpaksa diadakan.

Jika PRU diadakan ia akan mendatangkan masalah besar kepada parti, ketika itu pasti berlakunya ketegangan dan krisis dalaman yang akan boleh memberi implikasi buruk kepada UMNO.

Di Melaka, Speaker Dewan Datuk Seri Ab Rauf Yusoh membuat keputusan membubarkan Dewan Undangan Negeri (DUN) sehingga menyebabkan terdapat kemungkinan besar pilihan raya negeri (PRN) terpaksa diadakan pada ketika krisis Covid-19 masih melanda negara.

Pihak Suruhanjaya Pilihan Raya (SPR) masih sedang berbincang dan belum mengeluarkan keputusan setakat ini, namun mengesahkan sudah menerima notis pembubaran DUN.

Keputusan terburu-buru dibuat itu berbeza dengan tindakan Muhyiddin di peringkat pusat sebelum ini, ia tidak sampai ke peringkat sehingga PRU terpaksa diadakan selepas peletakan jawatannya sebaliknya Ismail dipilih sebagai pengganti selepas mendapat majoriti dikalangan MP di Dewan Rakyat.

Persoalannya, mengapa Yang Dipertua Negeri Melaka Tun Mohd Ali Mohd Rustam tidak mengambil tindakan sama di peringkat pusat, mengapa sehingga membubarkan DUN?

Bagaimanapun, krisis politik Melaka boleh dijadikan iktibar dan pengajaran kepada PM untuk sentiasa berhati-hati supaya ia tidak berulang terhadap dirinya. Ismail perlu bersedia dan mempersiapkan strateginya awal-awal supaya tidak terperangkap dalam serangan hendap.

Jika di Melaka dua ADUN UMNO menjadi punca kejatuhan kerajaan negeri, di peringkat kerajaan pusat pula terdapat sekurang-kurangnya tiga MP yang mungkin boleh menarik sokongan dan salah seorangnya adalah Tengku Razaleigh Hamzah (Gua Musang) yang secara terang-terangan berlawan arus ketika ini.


Covid-19 makin menggila, kes di Selangor, Kedah melonjak

Angka jangkitan Covid-19 di seluruh negara dalam tempoh 24 jam sehingga 12 tengah hari tadi melonjak lagi ke paras tertinggi, tatkala kerajaan terus meningkatkan usaha memberi vaksin kepada rakyat Malaysia.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata dalam tempoh itu sebanyak 17,405 kes baharu dilaporkan menjadikan keseluruhan kes sejak pandemik Covid-19 melanda negara tahun lalu, kepada 1,061,476 kes.

Data 28 Julai 2021

Jumlah jangkitan tertinggi sebelum ini direkodkan pada 25 Julai lalu iaitu sebanyak 17,045 kes.

Mengikut data yang dikeluarkan Kementerian Kesihatan hari ini, Selangor mencatatkan jangkitan tertinggi dengan 7,171 kes menjadikan keseluruhan kes positif di negeri itu kepada 387,764.

Ini diikuti Kuala Lumpur sebanyak 2,880 kes baharu. Kedah mencatatkan lonjakan semula apabila merekodkan 1,112 kes baharu berbanding 1,000 kes yang dilaporkan semalam.

Sebelas negeri turut merekodkan peningkatan kes hari ini.

Setakat ini, jumlah individu menerima suntikan vaksin Covid-19 di seluruh negara semalam merekodkan angka tertinggi, sekali gus mengekal momentum pemberian 500,000 dos sehari bagi mempercepatkan lagi pencapaian imuniti kelompok.

Jumlah tertinggi dicatat menerusi Program Imunisasi Covid-19 Kebangsaan (PICK) sebelum ini ialah pada 26 Julai 2021 membabitkan 521,923 dos suntikan.


Jumlah dagangan eksport dan import Malaysia menurun setakat Julai 2023

Malaysia mencatat jumlah perdagangan bernilai RM216.4 bilion bagi Julai 2023 berbanding RM222.1 bilion pada Jun dengan eksport dan import masing-masing pada RM116.8 bilion dan RM99.7 bilion.

Untuk tempoh tahun ini setakat Julai 2023, jumlah eksport dan import negara menurun berbanding suku sama pada tahun lalu.

Jabatan Perangkaan Malaysia berkata Pulau Pinang kekal sebagai sebagai pengeksport utama dengan sumbangan sebanyak RM39.6 bilion atau 33.9 peratus daripada jumlah eksport negara (Jun 2023 : 33.2 peratus), lapor Bernama.

Ini diikuti oleh Johor (19.6 peratus), Selangor (17.8 peratus), Sarawak (7.0 peratus) dan Kedah (4.4 peratus), kata Ketua Perangkawan Malaysia Datuk Seri Dr Mohd Uzir Mahidin.

“Prestasi eksport Malaysia pada Julai 2023 bernilai RM116.8 bilion, menurun sebanyak RM17.6 billion (-13.1 peratus) berbanding bulan sama pada tahun sebelumnya,” katanya.

Bagi import, Mohd Uzir berkata Selangor terus mendominasi import Malaysia dengan menyumbang 27.8 peratus (Jun 2023 : 25.8 peratus).

Prestasi itu disusuli oleh Johor yang mencatat 22.9 peratus, Pulau Pinang (19.6 peratus), Kuala Lumpur (7.2 peratus) dan Sarawak (5.0 peratus).

“Import pada Julai 2023 juga menurun RM18.8 bilion (-15.9 peratus) berbanding bulan sama pada tahun sebelumnya,” katanya.


Teluk Intan banjir, 160 mangsa dipindahkan menjelang PRU-15

Satu lagi kawasan di Perak dilanda banjir malam tadi, ia mengakibatkan seramai 160 orang terpaksa dipindahkan.

Dua pusat pemindahan sementara (PPS) Dewan Sekolah Menengah Kebangsaan Abd Rahman Talib (SMART) Batu 4 dan Dewan Serbaguna Kampung Padang Tembak dibuka di Teluk Intan selepas air naik melepasi paras lutut di Kg Changkat Jong, menurut Angkatan Pertahanan Awam (APM).

“Antara kawasan yang terlibat adalah Kampung Batu 7, Batu 8 dan Batu 9 di Changkat Jong. PPS dibuka sejak petang tadi,” katanya dalam satu kenyataan hari ini.

Dalam pada itu, Jurucakap Jabatan Bomba dan Penyelamat negeri berkata banjir kilat berlaku di Kampung Pinang Seberang dan Taman Kamunting Permai, kedua-duanya di Kamunting, Taiping, malam ini.

“Pemantauan mendapati air telah naik setinggi 0.3 meter akibat hujan di sebelah petang. Namun tiada mangsa dipindahkan ke PPS. Pemantauan berterusan masih dilaksanakan,” katanya.


Hanya 10 kluster baharu hari ini libatkan 333 jangkitan

Kementerian Kesihatan (KKM) memaklumkan dalam tempoh 24 jam sehingga 12 tengah hari tadi hanya 10 kluster baharu dikesan di seluruh negara, membabitkan seramai 333 individu positif Covid-19.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan keseluruhannya 5,501 kluster dengan 4,457 telah ditamatkan manakala 1,044 masih aktif.

Daripada jumlah kluster hari ini, empat kluster masing-masing membabitkan tempat kerja dan komuniti, manakala dua lagi adalah kumpulan berisiko tinggi yang melibatkan daerah Kinta, Perak seramai 24 individu, dan Kuantan, Pahang (50 individu).

Kelantan merekodkan dua kluster komuniti membabitkan 21 individu di Pasir Mas dan Kota Bharu, manakala satu kluster komuniti masing-masing di Terengganu (91 kes positif) dan Sarawak (28 kes positif).

Johor pula merekodkan tiga kluster tempat kerja masing-masing di Johor Bahru (59 kes); Pontian (24 kes); dan Mersing (25 kes). Satu lagi kluster tempat kerja dilaporkan di Gua Musang, Kelantan membabitkan 25 individu.

Sementara itu, Dr Noor Hisham berkata seramai 15,396 pesakit sembuh dalam tempoh 24 jam itu menjadikan kumulatif keseluruhan sejak awal tahun lalu hingga hari ini kepada 2,086,111 kes kumulatif, atau 92.0peratus daripada keseluruhan kes positif.

Beliau juga memaklumkan 729 warga asing adalah antara 10,915 pesakit baharu yang dikesan hari ini.

Daripada jumlah jangkitan baharu hari ini, 130 kes atau 1.3 peratus membabitkan kategori 3, 4, dan 5, manakala 10,776 atau 98.7 peratus lagi adalah kategori 1 dan 2.

Katanya sebanyak 888 pesakit kini dirawat di unit rawatan rapi dan 484 pesakit memerlukan alat bantuan pernafasan.


Kronologi serahan SD ke Istana Negara, pakatan Anwar dan Zahid yang gagal

Pada 20 Nov 2022, Speaker Dewan Rakyat tulis surat kepada ketua-ketua parti jemput mereka untuk kemukakan cadangan kerajaan gabungan dan nama Perdana Menteri (PM) 10. Tarikh akhir ditetapkan pada pukul 2 petang 21 Nov 2022.

Yang Ketua-ketua Parti perlu hantar ke Istana Negara ialah surat yang menyatakan:

i – Persetujuan untuk membentuk gabungan dengan menamakan ahli-ahli Parlimen (MP) daripada parti tersebut.

ii – Nama calon PM

Surat Speaker Dewan Rakyat ini dikeluarkan pada jam 2 petang 20 Nov 2022.

Pada jam 6 petang hari yang sama, satu surat baru dikeluarkan oleh Speaker Dewan Rakyat meminta supaya semua MP yang berkenaan mesti menandatangani Akuan Bersumpah (SD) menyatakan sokongan kepada PM-10.

Perikatan Nasional (PN) telah menghantar surat daripada Ketua-ketua Parti terdiri daripada PAS, GPS, GRS dan KDM beserta 114 SD (termasuk SD daripada 10 MP Barısan National-BN dan 2 bebas) ke Istana Negara pada jam 1.20 ptg 21 Nov 2022.

Setiausaha Sulit Kanan Kepada Agong telah menghantar surat akuan penerimaan SD tersebut kepada Setiausaha Agung PN pada hari yang sama.

Pada masa itu, Tan Sri Muhyiddin Yassin telah mempunyai sokongan majoriti Ahli-ahli Dewan Rakyat yang mencukupi untuk beliau dilantik sebagai PM di bawah Perkara 43 Persekutuan.

Namun, pada jam 1.30 petang hari yang sama Istana Negara mengumumkan pelanjutan tempoh untuk Ketua-ketua Parti mengemukakan SD sehingga jam 2 petang esoknya. Tambahan masa diberikan setelah Ahmad Zahid Hamidi mohon pelanjutan.

Sebelum itu, Anwar jumpa Zahid di tempat MP BN berkumpul di Hotel Seri Pacific.

Pada petang 21 Nov, Zahid telah memperolehi nama-nama MP BN yang sokong Muhyiddin sebagai sebagai PM. Mereka ini telah dipaksa supaya tarik balik sokongan kepada Muhyiddin.

Pada jam 10.30 pagi keesokannya (22 Nov 2022), PN menghantar satu lagi SD MP yang menyokong Muhyiddin sebagai PM ke Istana Negara menjadikan jumlah keseluruhan 115 SD.

Lebih kurang jam 3 petang 22 Nov, Muhyiddin dihubungi pegawai Istana dan dititah mengadap oleh Agong pada jam 4.15 petang.

Ketika sesi mengadap Muhyiddin dimaklumkan beliau tiada sokongan majoriti.

Dimaklumkan juga Anwar ada 86 SD yang sokong dia jadi PM dan ada surat Zahid yang menyatakan 30 MP BN sokong Anwar jadi PM menjadikan jumlah sokongan 116.

Muhyiddin tanya adakah 30 MP BN kemuka SD sepertimana yang diminta dalam surat Speaker Dewan Rakyat yang dikeluarkan pada jam 6 petang 20 Nov.

Jawapannya TIADA. Muhyiddin berhujah jika tiada SD, surat Zahid tak boleh dipakai.

Dalam keadaan tiada seorang pun yang ada majoriti (selepas 10 MP BN dipaksa oleh Zahid supaya tarik balik sokongan kepada Muhyiddin), Agong cadang supaya dibentuk kerajaan campuran antara PN dan PH.

Satu dokumen perjanjian antara Muhyiddin dan Anwar telah disediakan oleh Istana Negara.

Muhyiddin disaksikan oleh Abdul Hadi Awang menolak untuk menandatangani perjanjian tersebut kerana ia bertentangan dengan dasar parti dan pendirian majoriti orang Melayu yang tak mahu Pakatan Harapan-DAP berkuasa semula.

Pada masa itu, Anwar sedang menunggu di bilik sebelah untuk tandatangan perjanjian. Sekiranya Muhyiddin bersetuju, maka terbentuklah kerajaan PH + PN semalam (22 Nov 2022) dengan jawatan PM digilirkan antara Anwar dan Muhyiddin.

Muhyiddin tak sanggup gadai perjuangan semata-mata kerana nak jadi PM dan meninggalkan Istana Negara dengan Anwar terkulat-kulat di situ.

Zahid pula diserang MCA, MIC dan PBRS dalam Mesyuarat Dewan Tertinggi BN pada malam 22 Nov 2022 kerana berbohong kepada Agong kononnya 30 MP BN sokong Anwar sebagai PM sedangkan keputusan Dewan Tertinggi BN pada 21 Nov 2022 ialah MP BN tidak menyokong sesiapa sebagai PM dan BN nak jadi pembangkang saja.

Ini bukan kali pertama Zahid bohong.


Semua MP UMNO sokong calon Speaker dari PKR

Sidang Parlimen hari ini memilih bekas Ahli Parlimen Sungai Petani, Datuk Johari Abdul dipilih sebagai Speaker Dewan Rakyat yang baharu selepas memperoleh undi sokongan tertinggi.

Semua Ahli Parlimen (MP) UMNO-Barisan Nasional menyokong calon Speaker yang dicadangkan PKR itu bagi melantik Johari yang baharu sahaja mengosongkan kerusi Dewan Undangan Negeri (DUN) Gurun baru-baru ini bagi membolehkannya menjadi Speaker baharu di Parlimen.

Setiausaha Dewan Rakyat, Dr Nizam Mydin Bacha Mydin ketika mengumumkan keputusan itu memberitahu, Johari memperoleh sokongan 147 undi, sementara seorang lagi calon yang juga bekas Ahli Parlimen Kangar, Tan Sri Mohd Radzi Sheikh Ahmad memperoleh 74 undi.

Pada proses pengundian itu, setiap Ahli Parlimen diberi satu kertas dan mereka perlu menulis nama calon yang disokongnya, sebelum kiraan undi dibuat.

Terdahulu, Perdana Menteri, Datuk Seri Anwar Ibrahim mengemukan cadangan mencalonkan Johari sebagai calon Speaker Dewan Rakyat mewakili kerajaan dan disokong Timbalan Perdana Menteri, Datuk Seri Dr Ahmad Zahid Hamidi.

Sementara Ketua Pembangkang merangkap Ahli Parlimen Larut, Datuk Seri Hamzah Zainudin pula mencadangkan Mohd Radzi sebagai sebelum disokong Ahli Parlimen Kota Bharu, Datuk Seri Takiyuddin Hassan.

Johari pernah memegang jawatan sebagai Pengarah Biro Tata Negara (BTN) selain mempunyai ijazah sarjana di dalam Pengajian Strategik dari University of Lancaster.

Semalam, beliau juga mengumumkan peletakan jawatannya sebagai Ahli Dewan Undangan Negeri (ADUN) Gurun berkuat kuasa serta-merta melalui sepucuk surat yang dikirim bertarikh 13 Disember lalu.


Bagaimana Najib nak nasihat Ismail Sabri kalau diri sendiri pun kena tipu?

Usaha untuk menjadikan Datuk Seri Najib Razak sebagai penasihat ekonomi kepada Perdana Menteri (PM) Datuk Seri Ismail Sabri Yaakob bertaraf menteri, dikatakan masih belum reda.

Desakan menggunakan individu tertentu supaya Ismail Sabri mengangkat Najib sebaris dengan bekas PM Tan Sri Muhyiddin Yassin yang dilantik sebagai Pengerusi Majlis Pemulihan Negara (MPN) bertaraf menteri, terus dilakukan.

Namun, PM masih teragak-agak kerana berpandangan jika mengangkat Najib sebagai penasihat ekonomi bertaraf menteri, ia akan memberi kesan kepada pentadbiran kerajaan, walaupun sudah menandatangani persefahaman dengan Pakatan Harapan (PH) bagi meredakan ketegangan politik.

Ini kerana, di peringkat parti sendiri, akar umbi UMNO telah lama menolak Najib yang menyebabkan parti itu dan Barisan Nasional (BN) kalah teruk dalam Pilihan Raya Umum Ke-14 (PRU14), sekali gus buat pertama kali menjadi pembangkang.

Tetapi, Muhyiddin daripada Parti Pribumi Bersatu Malaysia (Bersatu) menyelamat UMNO dari kekal dikerusi pembangkang dengan pembentukan Kerajaan Perikatan Nasional (PN) susulan peletakan jawatan Tun Dr Mahathir Mohamad sebagai PM ke-7. Namun, akhirnya 15 Ahli Parlimen (MP) UMNO juga yang berkhianat dengan menumbangkan Kerajaan PN.

Berbalik kepada isu untuk melantik Najib sebagai penasihat ekonomi, ramai akar umbi, malah MP UMNO yang dilantik menjadi menteri serta timbalan menteri dalam Kabinet baharu Ismail Sabri, turut tidak menyukainya.

Dua menteri yang enggan nama mereka disiarkan memberitahu Agenda Daily, Najib tidak sepatutnya diberi jawatan itu kerana boleh membahayakan UMNO dan BN menjelang PRU15 nanti.

“Memang ada pembangkang yang sokong Najib menjadi penasihat ekonomi PM, tapi semua itu adalah perangkap supaya mereka mempunyai modal untuk menghentam kerajaan apabila PRU15 diadakan.

“Akar umbi UMNO juga tidak mahu Najib yang didapati bersalah atas tujuh pertuduhan rasuah dan salah guna kuasa ketika menjadi PM dahulu menggunakan kedudukannya untuk memperkukuhkan kuasa semula,” kata seorang menteri.

Sebelum ini, Agenda Daily melaporkan spekulasi kuat mengatakan Najib yang terpalit dengan kes mahkamah akan dilantik Putrajaya sebagai penasihat ekonomi, selepas beliau meminta diberikan jawatan kepadanya untuk membantu kerajaan.

Ismail Sabri pula dikatakan tidak mempunyai pilihan lain, melainkan menunaikan permintaan itu bagi mengelak jawatan Presiden UMNO diberikan semula kepada Najib yang meletak syarat tersebut sebagai timbal balik untuk menyokongnya sebagai orang nombor satu dalam negara sebelum ini.

Seorang lagi menteri melihat bahawa rakyat tidak mudah lupa apa yang dilakukan Najib, khususnya melibatkan kes 1Malaysia Development Berhad (1MDB) dan wang berjuta-juta ringgit dalam akaun peribadinya, serta kehidupan mewah keluarganya.

“Lagipun Najib ketika ini adalah banduan kerana keputusan Mahkamah Tinggi masih terpakai selagi Mahkamah Rayuan tidak membuat keputusan membatalkannya,” katanya merujuk kepada hukuman penjara 12 tahun dan denda RM210 juta yang dijatuhkan Mahkamah Tinggi Kuala Lumpur ke atas Najib, serta rayuan yang dikemukakan bekas Presiden UMNO itu.

Beliau juga mempersoalkan bagaimana Najib hendak dijadikan penasihat ekonomi sedangkan beliau pernah membuat pengakuan tidak tahu menahu wang di dalam akaun banknya sendiri.

“Dia juga mengaku kononnya menjadi mangsa penipuan ahli perniagaan dalam pelarian Jho Lo. Bagaimana nak nasihat mengenai ekonomi untuk negara kalau diri sendiri pun kena tipu?,” soalnya.


Mengelak tragedi kanak-kanak bunuh diri

1. Kes bunuh diri melibatkan kanak-kanak berusia 9 tahun seperti yang dilaporkan baru-baru ini adalah tragedi yang harus dipandang serius oleh semua pihak.

Kita sama-sama bersimpati atas apa yang berlaku dan mengingatkan semua pihak agar tidak mensensasikan tragedi ini atau mencipta spekulasi liar berikutan kes tersebut.

Diharapkan pihak berwajib, termasuk Jabatan Kebajikan Masyarakat dan Jabatan Pendidikan mengambil inisiatif memberikan bantuan susulan dalam bentuk kaunseling dan sokongan kepada keluarga dan rakan-rakan mangsa yang terkesan akibat apa yang berlaku.

2. Kes-kes seperti ini seharusnya menjadi titik penting untuk semua pihak mengambil iktibar dan bertindak secara kolektif bagi mengelakkan tragedi seterusnya dari berulang.

3. Secara global, bunuh diri adalah punca kematian kedua paling lazim dalam kalangan remaja dalam lingkungan usia 15 ke 24 tahun.
Kebanyakkan kes berkait rapat dengan penyakit mental seperti kemurungan. Pertubuhan Kesihatan Dunia (WHO) turut melaporkan bahawa lebih 50 peratus kes-kes berkait dengan masalah mental bermula seawal usia sebelum 14 tahun.

4. Kanak-kanak dan remaja adalah golongan rentan yang perlu diberi perhatian serius. Terutama dalam aspek perkembangan emosi dan sosial mereka.

Di kalangan kanak-kanak, kes bunuh diri selalunya berlaku secara impulsif, tanpa perancangan, pada waktu emosi mereka terganggu dengan perasaan sedih melampau, terasa diabaikan, keliru, marah dan kesan trauma dari tekanan hidup.

Di kalangan remaja pula, ia lazim berlaku akibat tekanan sosial, masalah tekanan pelajaran atau rakan sebaya, masalah keluarga dan krisis identiti diri.

5. Adalah penting untuk semua pihak, terutama keluarga dan pihak sekolah mengenalpasti golongan berisiko serta tanda-tanda awal yang ditunjukkan golongan ini.

6. Antara risiko yang boleh menyumbang kepada gejala bunuh diri dalam golongan ini ialah kemurungan, sejarah keluarga, pendedahan kepada keganasan rumahtangga, sifat impulsif, sejarah dibuli, rasa tidak boleh dibantu dan putus asa serta kehilangan individu yang penting dalam hidup.

7. Antara tanda-tanda amaran yang pelu dikenalpasti termasuk perubahan pada perilaku termasuk pola tidur dan selera makan, kesedihan melampau dan berpanjangan, menjauhkan diri dari keluarga dan rakan, seringkali mengadu masalah fizikal seperti sakit yang tidak jelas punca, tiba-tiba merosot dari segi pelajaran dan kerap berbicara soal kematian.

8. Masalah mental termasuk kemurungan adalah keadaan yang boleh dirawat. Individu yang mengalaminya tidak perlu menderita sendirian atau mengambil risiko bagi mengakhiri penderitaan. Sekiranya ada dari kalangan orang terdekat anda, tidak kira usia, mengalami masalah berkait dengan kemurungan, bantu mereka untuk mendapatkan rawatan doktor.

9. Keluarga juga perlu memainkan peranan dengan mewujudkan pembesaran yang sihat bagi anak-anak. Mereka perlu diberi kasih sayang, perhatian, bimbingan dan panduan dalam hidup.

Bentuk suasana keluarga yang positif dimana emosi anak diberi perhatian dan mereka boleh mendapatkan bantuan dan sokongan yang diperlukan dalam apa jua keadaan.

Elakkan unsur negatif dalam keluarga seperti tekanan, penderaan emosi dan fizikal atau sikap pilih kasih. Pantau perkembangan mereka termasuk kenalan dan pengaruh media sosial kepada anak-anak.

10. Media juga diingatkan untuk tidak mensensasikan berita bunuh diri dengan menonjolkan unsur tidak sihat seperti mendedahkan cara bunuh diri, identiti mangsa dan keluarga.

Media juga berperanan mendidik masyarakat tentang bahaya stigma terhadap isu kesihatan mental dan memberi kesedaran tentang kaedah mendapatkan bantuan.

Kenyataan bersama Pakar-pakar Psikiatri Unit Kesejahteraan Mental, I-Medik.

Dr Rozanizam Zakaria MMed (Psy)(USM),
Naib Presiden I-Medik
Dr Nor Tahira Karim, MRCPsych (UK)
Dr Muna Hamiza Asiff, DrPsych (UKM)


RM terus rendah berbanding dolar

Ringgit meneruskan aliran menurunnya untuk ditutup rendah berbanding dolar AS hari ini susulan data inflasi tinggi ditambah dengan kenaikan seterusnya mata wang Amerika Syarikat (AS) itu, kata seorang penganalisis.

Pada 6 petang, unit tempatan turun kepada 4.3805/3850 berbanding dolar AS daripada paras penutup 4.3755/3780 pada Selasa, lapor Bernama.

Jabatan Perangkaan Malaysia melaporkan bahawa kadar inflasi Malaysia meningkat sebanyak 2.5 peratus, disebabkan oleh kenaikan harga barang dan bahan api pada 2021.

Peningkatan itu adalah lebih tinggi berbanding kadar inflasi 0.7 peratus yang direkodkan semasa pra pandemik tahun 2019.

Penganalisis kanan pasaran OANDA Asia Pacific Jeffrey Halley berkata hasil Perbendaharaan AS yang tinggi semalaman telah menyokong kenaikan dolar AS, dengan indeks dolar meningkat 0.48 peratus kepada 101.78.

“Kekukuhan dolar AS menyebabkan mata wang Asia susut kembali daripada kenaikan hari sebelumnya, dengan ringgit, sekali lagi mencatatkan penurunan yang ketara,” katanya kepada Bernama.

Sementara itu, ringgit diniagakan bercampur-campur berbanding kumpulan mata wang utama lain.

Ringgit hampir tidak berubah berbanding dolar Singapura kepada 3.1928/1965 daripada paras penutup 3.1929/1949 pada Selasa dan meningkat berbanding yen Jepun kepada 3.3865/3903 daripada 3.4202/4222.

Unit tempatan susut berbanding pound Britain kepada 5.5159/5216 daripada 5.5144/5176 dan berkurangan berbanding euro kepada 4.6985/7034 daripada 4.6923/6950.


Berita ringkas Dewan Rakyat 2 Mac 2022

Jumlah aset menyelamat di seluruh negara ditambah

Jabatan Bomba dan Penyelamat Malaysia (JPBM) akan menambah jumlah aset bagi tujuan menyelamat di Balai bomba seluruh negara, Dewan Rakyat diberitahu hari ini.

Timbalan Menteri Perumahan dan Kerajaan Tempatan Datuk Seri Dr Ismail Abd Mutalib berkata JBPM juga dalam proses untuk memperoleh aset-aset baharu seperti bot penyelamat, ski jet, kenderaan pacuan empat roda, kenderaan angkut dan logistik serta lain-lain, lapor Bernama.

“JBPM menerima seramai 1,000 pelatih Pegawai Bomba Gred KB19 yang melapor diri pada 7 Feb 2022 di tiga Akademi Bomba dan Penyelamat Malaysia (ABPM) iaitu di Terengganu, Sabah dan Sarawak,” katanya.

Beliau berkata demikian bagi menjawab soalan Yusuf Abd Wahab (GPS-Tanjong Manis) mengenai penambahan jumlah aset dan anggota di Balai Bomba dan Penyelamat di Tanjung Manis.

Penerima PPRT perlu patuhi syarat pemilikan tapak rumah

Penerima bantuan rumah di bawah Program Perumahan Rakyat Termiskin (PPRT) perlu memenuhi syarat pemilikan tanah tapak rumah bagi memudahkan proses pemberian bantuan kepada mereka, Dewan Rakyat diberitahu hari ini.

Memetik laporan Bernama, Timbalan Menteri Pembangunan Luar Bandar Datuk Hasbi Habibollah berkata syarat berkenaan selain kriteria dalam kumpulan miskin dan miskin tegar, perlu diterima oleh penerima bagi mengelak risiko perebutan hak milik setelah bantuan diterima kelak.

Sementara itu, Hasbi berkata pemilihan penerima adalah melalui bank data sistem eKasih dan permohonan melalui perakuan dan pengesahan daripada Mesyuarat Focus Group Pembasmian Kemiskinan Peringkat Daerah (FGD) atau Negeri (FGN).

“Kementerian turut mengadakan inisiatif “search and assist” oleh pegawai-pegawai Kementerian dan Agensi di bawah Kementerian dari masa ke masa.” katanya.

Beliau berkata demikian menjawab soalan Rusnah Aluai (PH-Tangga Batu) mengenai pemilihan untuk mendapatkan rumah dalam PPRT dilakukan memandangkan ada rakyat yang sukar mendapat keutamaan bantuan tersebut.

Rancang bina jalan desa di Tuaran

Kementerian Pembangunan Luar Bandar (KPLB) akan mempertimbangkan untuk membina jalan perhubungan desa di beberapa kampung di daerah Tuaran, Sabah sebagai langkah jangka pendek mengatasi keperluan penduduk setempat, Dewan Rakyat diberitahu hari ini.

Timbalan Menteri II kementerian itu, Datuk Hasbi Habibollah berkata pejabat KPLB Sabah akan diarahkan turun ke kawasan terlibat bagi melaksanakn siasatan tapak (projek) dan menyediakan anggaran peruntukan yang diperlukan terutama untuk jalan utama ke kampung dan sekolah.

“Bagaimanapun cadangan pembinaan jalan tersebut akan dirujuk kepada UPEN (Unit Perancang Ekonomi Negeri) Sabah untuk dimasukkan sebagai senarai keutamaan dalam Rolling Plan berikutanya,” katanya pada sesi soal jawab di Persidangan Dewan Rakyat di sini hari ini.

Beliau menjawab soalan tambahan Datuk Seri Madius Tangau (UPKO-Tuaran) yang bertanyakan sama ada kerajaan Persekutuan akan bekerjasama dengan kerajaan negeri untuk menaik taraf akses jalan-jalan kampung khususnya yang berdekatan dengan sekolah.

Kompaun, penalti pemaju gagal patuh garis panduan bina rumah

Sebanyak 10 tindakan penguatkuasaan terhadap pemaju meliputi kompaun dan penalti dikenakan pihak berkuasa tempatan (PBT) berkaitan kegagalan pematuhan garis panduan pembinaan perumahan di kawasan berisiko tinggi, sehingga 15 Feb lepas.

Timbalan Menteri Perumahan dan Kerajaan Tempatan Datuk Seri Dr Ismail Abd Muttalib berkata tindakan penguatkuasaan itu dilaksanakan di Selangor (empat tindakan penguatkuasaan) dan masing-masing dua di Perak, Pahang dan Pulau Pinang.

“Contohnya, PBT di Pulau Pinang akan mengenakan kompaun dan mengeluarkan Notis Berhenti Kerja serta Surat Tunjuk Sebab kepada pemaju yang ingkar manakala PBT di Selangor tindakan kompaun akan dikenakan kepada pemaju ke atas syarat kelulusan Kebenaran Merancang (Borang C1) yang diberikan termasuk syarat-syarat yang telah ditetapkan oleh Jawatankuasa Sensitif Alam Sekitar (JKSAS),” katanya.

Ismail berkata demikian bagi menjawab soalan asal Datuk Dr Mohd Khairuddin Aman Razali (PAS-Kuala Nerus) mengenai penguatkuasaan pematuhan garis panduan oleh pemaju terhadap pembinaan perumahan di kawasan berisiko tinggi. – Bernama


Ujian Covid-19 ketika ketibaan di Thailand dimansuh bermula 1 Mei

Dalam usaha meningkatkan ketibaan pelancong dan memulihkan industri pelancongan selepas dilanda pandemik, Thailand terus melonggarkan syarat kemasukan dengan membatalkan ujian RT-PCR bagi ketibaan antarabangsa untuk individu lengkap vaksinasi mulai 1 Mei.

Perdana Menteri Prayuth Chan o-cha berkata pelancong asing yang memasuki negara itu melalui program “Test & Go” tanpa perlu menjalani kuarantin hanya perlu melakukan ujian antigen dikendalikan sendiri, yang lebih selesa dan cepat, lapor Bernama.

Pelancong tidak lagi diminta membuat tempahan awal penginapan hotel satu malam bagi menjalani ujian RT-PCR ketika ketibaan, katanya selepas mempengerusikan mesyuarat Pusat Pentadbiran Situasi Covid-19 (CCSA) di sini, hari ini.

Ketika ini, di bawah program ‘Test & Go’ tanpa kuarantin, pengembara perlu menempah hotel lebih awal, serta melakukan ujian RT-PCR pada hari pertama ketibaan dan ujian ATK pada hari kelima.

Sementara itu, jurucakap CCSA Dr Taweesin Visanuyothin berkata mesyuarat itu juga bersetuju insurans perubatan dikurangkan daripada US$20,000 kepada US$10,000.

Bagi pelancong tidak lengkap vaksinasi, mereka perlu mengemukakan ujian RT-PCR negatif bagi pengecualian kuarantin dan mereka yang gagal mempamerkan sijil vaksinasi akan dikenakan kuarantin lima hari di pusat kuarantin ditetapkan negeri.

“Ujian RT-RCR ketika ketibaan di bawah program “Test & Go” akan dimansuhkan berikutan statistik menunjukkan kadar jangkitan yang rendah dalam kalangan ketibaan antarabangsa.

Kadar jangkitan ialah 0.46 peratus melalui “Test & Go” bulan ini,” katanya.

Mulai 1 April, pelancong antarabangsa juga tidak perlu lagi menjalani ujian Covid-19 72 jam sebelum berlepas tetapi dikehendaki memohon “Thailand Pass” bagi bukti vaksinasi dan insurans.

Mesyuarat CCSA pada Jumaat juga meluluskan penjualan minuman beralkohol di restoran hingga tengah malam, bermula 1 Mei.

Thailand merekodkan 21,808 kes baharu dan 128 kematian dalam tempoh 24 jam lepas, menjadikan jumlah kumulatif setakat ini sebanyak 4,128,038 kes dan 27,520 kematian.


Jangkitan melonjak lagi, kes positif terkumpul melepasi 3 juta

Jumlah kumulatif kes positif Covid-19 di Malaysia sejak wabak itu mula melanda awal 2020 lalu, kini mencecah lebih tiga juta, ketiga tertinggi dalam kalangan negara-negara ASEAN selepas Indonesia dan Filipina.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam hingga 12 tengah hari tadi sebanyak 22,802 kes baharu dilaporkan di seluruh negara, meningkat berbanding 20,939 kes semalam.

Jangkitan baharu hari ini merupakan kenaikan sembilan hari berturut-turut, tatkala kematian akibat komplikasi Covid-19 semalam melonjak melepasi 20 kes, dengan jumlah kes aktif meningkat kepada 122,991.

Beliau berkata jumlah jangkitan baharu itu menjadikan kumulatif positif meningkat kepada 3,019,163 kes, dengan sehingga semalam, seramai 2,841,271 pesakit telah sembuh, dan 32,099 kes kematian dilaporkan.

Menurutnya daripada jumlah kes hari ini, 104 kes atau 0.46 peratus adalah kategori 3, 4, dan 5; dan 22,698 kes (99.54 peratus) kategori 1 dan 2. Berikut adalah pecahan kategori kes hari ini:

Sehingga semalam, 111,323 pesakit menjalani kuarantin di rumah; 6,001 ditempatkan di PKRC; 5,512 dimasukkan ke hospital; dan 155 pesakit dirawat di ICU, dengan 80 daripadanya memerlukan alat bantuan pernafasan.

Sementara itu, Dr Noor Hisham memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara kekal pada 1.51.

Semua negeri bagaimanapun, mencatat nilai Rt melebihi 1.00 di mana menurut pakar kesihatan, nilai Rt berada pada tahap membimbangkan apabila melepasi 1.00 dengan lebih ramai individu berpotensi untuk dijangkiti.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.

Nilai Rt tertinggi dicatatkan Labuan iaitu 2.31, diikuti Sarawak (1.82); Sabah (1.65); Perlis (1.51); Pulau Pinang (1.45); Putrajaya (1.43); Kelantan (1.41); Terengganu (1.39); Johor (1.38); masing-masing 1.37 bagi Negeri Sembilan dan Kedah; Pahang (1.34); Melaka (1.30); Selangor (1.29); Perak (1.26); dan Kuala Lumpur (1.24).

Kes Covid-19 di negara-negara ASEAN.


Skandal skim insurans Selangor, menanti penjelasan Amirudin

WOW, lagi aku korek, lagi banyak tahi aku jumpa dalam skandal MBI-Wavpay Fintech ni.

Rupa-rupanya syarikat Wavpay Fintech Holding Sdn Bhd yang MBI lantik sebagai pelaksana Program Insan ni, kewangan dia memang hampeh.

Bila aku dapat penyata kewangan beraudit syarikat Wavpay Fintech, aku terkejut gila weh. Macam mana syarikat ni boleh dipilih.

Okey, kau orang tahukan, total peruntukan Selangor beri untuk program ni, adalah RM12 juta untuk konvensional dan RM9.6 juta untuk Islamic. Total yang Waypay Fintech akan dapat RM21.6 juta.

Wavpay Fintech ni pula, hanya didaftarkan pada 8 Julai 2021. Penyata Kewangan Beraudit yang aku dapat, menunjukkan pada tahun berakhir 31 Disember 2021, syarikat ni catat kerugian terkumpul RM5,180.

To be fair, aku rasa dia baru setup company dan kerugian tu hanya kos pengurusan atau setiausaha syarikat. Maknanya syarikat ini belum mulakan apa-apa perniagaan. Memang zero revenue.

Jadi persoalan aku kepada Amirudin Shaari dan Teng Chang Kim,

Apa asas pemilihan sebuah syarikat baru, didaftarkan pada 8 Julai 2021, langsung tiada sebarang pendapatan, beralamat di Pulau Pinang, dipilih melaksanakan dua program penting Kerajaan Negeri Selangor?

Kronologi dia macam ini untuk kau orang faham,

Pertama, MBI Selangor pada 14 Februari 2022 telah tandatangan perjanjian dengan Wavpay Fintech untuk merekabentuk sistem e-dompet Negeri Selangor.

Biasa projek macam ini dia akan develop dengan kos dia, lepas itu dia akan charge per transaksi. Kau orang bayangkan rakyat Selangor nanti kalau guna e-dompet ni, masyuklah syarikat ni?

Kedua, pada 29 April 2022, beberapa wakil Kerajaan Negeri Selangor telah dilantik sebagai Pengarah syarikat Wavpay Fintech. Aku rasa masa ni kut, MBI beli saham 49 peratus daripada syarikat ni.

Setakat hasil carian aku tiada sebarang pengumuman berapa MBI bayar untuk saham 49 peratus ni. Tapi peliklah kan, syarikat baru, tak ada hasil, MBI beli share dan beri projek negeri.

Ketiga, pada 21 Oktober 2022 Wavpay Fintech ni sign agreement dengan AmGeneral Insurance untuk buat program Insan untuk rakyat Selangor bernilai RM21.6 juta?

Dalam masa sama kau orang tahu tak, anak syarikat Perbadanan Kemajuan Negeri Selangor (PKNS) Selgate Corporation Sdn Bhd (milik PKNS 100 peratus) adalah sebuah syarikat berpengalaman dalam bidang perubatan dan insuran.

Anak syarikat Selgate iaitu Selcare Insurance pula sedang menguruskan Skim Insuran Peduli Sihat Kerajaan Negeri Selangor. Tak cukup pengalaman ke syarikat PKNS sedia ada ni Amirudin woi?

Kenapa kau tak pakai saja anak syarikat PKNS yang memang ada pengalaman dalam bidang insuran dan perubatan? Tetapi kau beli share dalam syarikat entah siapa-siapa, kau beri dia projek, sekarang dia buat tahi curi data rakyat Selangor dan scam Kerajaan Selangor dengan daftar orang dah meninggal dan tanpa persetujuan.

Jawab Amirudin, jangan tak jawab!

Nurul Islam Mohamed Yusof
Penganalisis politik

*Agenda Daily tidak bertanggungjawab terhadap pandangan yang dikemukakan daripada artikel ini. Ia pandangan peribadi penulis dan tidak semestinya menggambarkan pendirian Agenda Daily.